Kelaouenn Emglev An Tiegezhioù niv. 57 Eost Gwengolo Here 2008 Priz : 2 €\nEfedoù Mae 1968 war ar stuzegezh\nN’eo ket prederouriezh a vez graet el liseoù, hogen e lec’h prederouriezh e vez graet istor ar brederouriezh, evel pa ne vefemp ket gouest da brederiañ ken. Pep tra a vefe bet lavaret gant hon diaraogerion, ha piv omp ni, paour kaezh tud, emezeur dimp, evit kevezañ ouzh Platon pe Aristotelez ? Ha padal, graet eo an den evit klask ar wirionez, war bep tachenn. Anv hor c’hannadig, " Imbourc’h ", a ziskouez ervat ar pal a zo merket d’ar gelaouenn : klask ar wirionez, drezomp hon-unan, kristenion vrezhon ha tud a volontez vat. P‘emaomp gant 40-vet deiz-ha-bloaz " Mae 1968 " em eus bet tro da lenn labour ar prederour Marcel Gauchet, a ziskleir ez eus bet, " nevez ‘zo ", da lavarout eo abaoe war-dro 40 vloaz, ur reverzhi er bed diorreet, ur reverzhi en deus kemmet un tamm mat eus amplegadoù sokial ha bredel hor c’hevredigezh kempred. Stuzegezh an den a zo kemmet abaoe 1968 eta, ha studiet e vo amañ lod eus ar c'hemmoù-se. Seurt studi a rank bezañ sellet outi evel ur stadadenn hepken, ul luc'hskeudenn eus stuz ar gevredigezh evel m'emañ bremañ. N'eus ket anv amañ da varn kement-se doare nevez kevredigezh an dud war-lerc'h 68, daoust pegen pell emañ hiviziken diouzh ar stuzegezh naturel ha... kristen. Difrom e klask chom ar prederour-mañ o stadañ an traoù, emdroadur ar gevredigezh, daoust pegen heñvel ouzh un diskar eo an traoù evit kalz a dud ha n'eo ket hepken evit ar gristenion. Pa n'omp nemet arvesterion ouzh un emdroadur a gavomp fall ha n'hon eus krog ebet warnañ, pe dost, da welout, chom spiswel 'zo un dra ret evit derc'hel ha labourat da cheñch penn d'ar vazh.\nReverzhi al " Liamm Sokial " :\nDiskar an Tiegezh.\nUr reverzhi a-bouez-bras a zo bet abaoe 40 vloaz : an tiegezh n’eo ket mui anavezet evel un ensavadur er gevredigezh. N’eo ket mui kellig diazez ar gevredigezh. Deuet eo da vezañ " prevez " hepken. Diouzh c’hoant an dud. Rak ar pezh a laka an dud da chom a-gevret n’eo ket mui an tiegezh, nag ar gravez – an emdroadur-mañ a zo krog abaoe 500 vloaz – met ar politikerezh, al liamm politikel, hervez Marcel Gauchet.\nGwechall e c’hourc’hemenne ar gevredigezh a-ziwar he c‘hrec’h. An dra-se a oa bet anvet " Hollveliouriezh ar rouaned " gant ar " Sklerijennoù ". Bremañ ez eo danframmet ar gevredigezh gant ar politikerezh. An tiegezh a zo deuet da vezañ distumm ha kantaezel e gwirionez, pa oa betek henn un ensavadur, ensavadur diazez ar gevredigezh, karget ganti da bourchas izili dezhi. An tadoù hag ar mammoù, koulskoude, daoust da se – o vezañ ma n’int ket emouez ouzh ar c’hemm bras-mañ da heul 1968, – a zo deuet, hep gouzout dezho, da gemer perzh en ur seurt " c’hoari rolloù " diempret adalek bremañ : ar gevredigezh n’he deus mui ezhomm ebet eus ar familh evel ensavadur. N’eus ken ‘met hiniennoù. N’eus ket pell ‘zo c’hoazh e oa a-bouez bras al liammoù a gerentiezh. Echu eo a-benn bremañ. Evit bezañ enframmet mat er gevredigezh, kaout ur familh n’eo ket a-bouez : " pep hini a ra pezh a gar ". Nann, pezh a zo a-bouez bremañ eo degemer mennozhioù ar " politically correct ", setu holl. Arabat deoc’h lavarout ez oc’h a-enep ar sioc’hanerezh, da skouer, pe a-enep an enbroerezh…\nPadal, war graf ar c'hanadurezh e chom mennozhioù dalc'hidi reverzhi denoniel 1968 ken pell diouzh ar gwirvoud ma c'heller lavarout int dizonest e gwirionez. War ar poent a-bouez-mañ e ranker stadañ dichipot ne vez ket ganet ken bugale a-walc'h d'ur gevredigezh a rank dreistpadout pelloc’h eget an dud o-unan, a rummad da rummad. Hep bugale a-walc'h e koazh ar boblañs hag ez a ar gevredigezh war he diskar e keñver niver, armerzh, nerzh-krouiñ, startijenn. Gant implij an hilastaliñ, ar sioc'hanerezh hag an helazherezh e koazh buanoc'h c'hoazh ar boblañs, a dro d'ur seurt emlazh a-benn ar fin. Neuze e lakaer da zont enbroidi da guzhat ar gudenn ha da stankañ " toull " ar ganedigezhioù.\nEzhomm he deus ar gevredigezh da gaout tud nevez da gemer lec’h an dud tremenet... Ezhomm he deus eus tud nevez, d’o lakaat da dremen eus o stad naturel d’ar stad sevenet.An tiegezh eo a rae betek-henn al labour-se. Met paouezet he deus ar gevredigezh a-benn bremañ d’en em frammañ en-dro d’ar ret maz eo da ouenn an dud paotaat a-rummad da rummad. Ac’hano, diwar keal ar " frankiz " deuet eus ar " Sklerijennoù ", ez eo bet kemmet dezvad ar revelezh, dezvad ar maouezed. Hiziviken, ne sell ar revelezh nemet ouzh an dud prevez a glask o unan o flijadur, hag a ra pezh a fell dezho kenetrezo. War un diviz hepken : gant ma vo asantet gant ar berzhidi. Ret-mat eo stadañ eta n’eo ket mui frammet ar gevredigezh politikel en-dro da gudenn ar c'hanadurezh. Ac’hano ez eus kemmoù all a-bouez a zo c’hoarvezet en denoniezh. Gwechall e teue an dud da vezañ " tud gour " pa gemerent e karg, e stern an tiegezh nevez-diazezet ganto, donedigezh izili nevez ar gevredigezh. Hiziv an deiz, n’eus merk ebet a gement a lavarfe eo degouezhet unan en " oad gour ", hini ebet, nemet… e oad.\nUr bugel a rank bezañ " c’hoantaet ".\nDont a ra hiziviken ar bugel en un tiegezh n’eo ket mui un ensavadur : n’eo ket dav dimeziñ, se hon eus gwelet. Un dra all a zo ivez : c’hoantaet e rank bezañ ar bugel. Setu perak e ranker implij an hilastaliñ, kimiek peurliesañ. Bez’ ez eo ar bugel-se ar c’hontrol eus ar " c’hoantegezh revel". Bez ez eo ar bugel frouezh ur " c’hoant da gaout ur bugel ", a vo ganet diwar mestroniañ ar c’hoantegezh revel. Dispartiet-krenn eo bet eta, en denoniezh a vremañ, donedigezh ar bugel diouzh buhez revel ar c’houblad. Perc'henniezh ar c'houblad, frouezh e c'hoant, un aozad-beveziñ eo deuet ar bugel da vezañ, da walc'hiñ ur ezhomm e-touez re all, pa oa gwechall all un donezon a-berzh Doue, frouezh E Ragevezh, par d'e dad ha d'e vamm, mab da Zoue e-unan dre e vadeziant, c'hoantaet ha karet-dreist gant Doue...\nAr raganv, gwechall, a rae al liamm gant an hendadoù. Hiziv ez eo ar raganv, peurvuiañ frouezh ijin an tad (23 %), ar vamm (36 %), ar c'houblad (33 %), pergen diwar anvioù c’hoarierion ar filmoù amerikan pe hini ar bolitikourion. Heverk-kenañ eo skouer ar raganv " Ségolène " en deus daougementet e-touez niver ar ganedigezhioù e Frañs adalek 1989, ar bloaz war-lerc’h ma oa deuet Ségolène Royal da vezañ anavezet gant ar meziennoù. Ar bugel en em c’houlenn meur a wech perak ‘ta o deus e gerent dibabet e raganv kentoc’h eget unan all. Rak dibab ar raganv a zo tra ar gerent hag a lavar kalz a draoù diwar-benn ar sell o deus war o bugel.\nAnv a zo ganeomp e vez " c’hoantaet " hiziviken ar vugale a vez ganet en amzer vremañ. N’eo ket gwir. E gwirionez, ne vezont ket c’hoantaet kement gant ar tadoù ha ma vezont gant ar mammoù. Peurliesañ ez eo ar mammoù eo a ziviz kaout ur bugel. Ar wazed ne reont ken ‘met asantiñ d’ar c’hoant-se a-berzh ar vaouez, a zo mestrez war an hilastaliñ. Ha pa ne vezont ket a-du e c’hellont atav pouezañ war ar vamm d’he lakaat da gemer ur bilulenn-sioc’hanañ pe sioc’hanañ ar bugel\nAn Tadoù n’int netra ebet ken\nGwechall, an ozhac’h a oa an hini en doa ar galloud da engehentiñ bugale, hag ar gevredigezh a oa anaoudek outañ evit e roll pouezus-se a samme, etre ar familh hag ar gevredigezh, dre ma pourchase d'o ezhommoù ha da ezhommoù ar mammoù, a-benn pourchas izili nevez d'ar gevredigezh… Hiziv an deiz, n’o deus ket ezhomm ar maouezed eus ar wazed evit bevañ e-keñver surentez na danvez hag an araokaat kalvezel en deus skañvaet al labour war-dro an ti hag ar vugale. Dre se e c’hellont labourat ha pourchas o-unan, hep skoazell ur gwaz, d’o holl ezhommoù. Evit ar wazed, engehentiñ bugale n’en deus mui ster ebet dre ma ne c’houlenn mui ar gevredigezh ar servij-se eus o ferzh. Donedigezh ur bugel a c‘hell bezañ un harz evito a lakfe un termen d'o flijadurioù. Ur ster he devo c’hoazh e kement ha ma plijo d’o gwragez kaout bugale ha ma asantont da c’hoant o gwragez. Ne vezont tadoù nemet dre ar mammoù, a-benn ar fin. Gwelout a reer neuze, peurvuiañ, un uhelvammelezh oc’h en em staliañ : ar mammoù a ziviz pep tra, hag an tadoù n’emaint aze nemet da reiñ o c’hoant d’ar mammoù e pep keñver. Aet eo da get roll an ozhac’h pe ar " Penn-tiegezh ". Seurt gerioù n’o deus mui ster ebet hiziv an deiz, p’o devoa c’hoazh unan n’eus ket keit-se.\nPenaos e ranker meizañ evurusted ar vugale\nGwechall, pal ar familh a oa azasaat ar bugel ouzh ar gevredigezh, a zegasfe an evurusted d’ar bugel : ret e oa eta pourchas d’ar bugel, dre ar skol, ar pezh en doa ezhomm evit dont a-benn er vuhez. Hiziv an deiz e kred an dud e rank ar bugel bezañ " mat en e benn " da gentañ evit ober e dreuz er vuhez. Bez e rank bezañ anavezet evel m’emañ gant ar gevredigezh, mod all ne vo ket evurus, gwasket e vo gant ar gevredigezh. Abalamour da se eo diaes-tre d’ar gerent a vremañ degemer unan eus reolennoù pennañ ar gevredigezh : an dibersoneladur, rak ar gevredigezh ne c’hell ket ober diforc’hioù etre an dud. Ar bugel a rank gouzañv ar fed-se, en em ober ouzh ar gevredigezh, ha n’eo ket ar c’hontrol, ha n’eo ket derc’hel da grediñ e rank " pep tra treiñ en-dro dezhañ ". Aze emaomp gant keal "ar Bugel-Roue ", anavezet mat. En abeg da se ez eus tennderioù etre ar gerent hag ar gevredigezh, e par ar skol, da skouer p’en em lakaont bewech diouzh tu o bugel ha pa anzavont nebeutoc’h-nebeutañ aotrouniezh ar skolaer pe ar c’helenner war o bugel. E gwirionez, ne c’hell ket ar gevredigezh anavezout ar bugel evel hiniden dibar. Anavezout a ra o ingalded, ingalded o gwirioù evel tud, met ne c’hell ket anavezout esparded pep hini anezho. An anaoudadur-se, dleet da bep den, gant reizh abeg, a veze graet gwechall er relijion gristen gant Doue, a anavez pep hini evel e vugel, e vugel dezhañ, n’eus hini all ebet heñvel outañ. Hiziv an deiz, ez eus ur mank aze, hag ar mank-se a rank bezañ kompezet gant an tiegezh a vremañ : karg ar gerent a zo hiviziken lakaat ar bugel da vezañ en e vleud, emren, anavezout e zibarded. Pep tra a rank bezañ graet evit ma vefe emren ar bugel. A-hend-all ne vo ket evurus. Abalamour da se hon eus anavezet, abaoe 40 vloaz, kalz a daolioù-arnod war dachenn ar " sevel-bugale ", kontrol an eil ouzh ar re all : etre ar re a warezo o bugel diouzh ar gevredigezh na anavez ket dibarded o bugel (Gwarezouriezh) hag ar re a chomo hep difenn netra ouzh o bugale da chom hep moustrañ warno (" Difennet eo difenn ").\nAn tennder-se etre Gwarezouriezh hag Emrended a zo buhezet gwelloc’h gant ar renkadoù bourc’hiz eget gant ar renkadoù poblek. Eilpennet eo an traoù hiziviken : ar renkad bourc’hiz a sav strishoc’h e vugale eget ar renkad poblek. Gwechall e oa strishoc’h ar renkadoù paour a-benn ma savfe o bugale o c'hein er gevredigezh; hiziv an deiz ez int kollet hag e c’houlennont digant an ensavadurioù, ar skol, ar justis, ober o labour en o flas, setu aze ! Gwechall, bezañ emren, da lavarout eo kregiñ gant ar vuhez " gour " a oa kuitaat ar gêr, bezañ gouest da bourchas e-unan d’e ezhomm danvezel, sevel tiegezh d'e dro. Hiziv, bezañ emren n’emañ ket mui e dislavar gant ar fed m’emeur o chom e ti e dud : ar film " Tanguy " en diskouez mat. Bezañ Emren, hiziv an deiz, a zo ar c'hontrol eus gwechall : Bezañ Emren a zo chom en e frankiz, ober pezh a garer, profitañ eus e amzer, diharz ha diere.\nDegemer e zarvoudegezh\nDiwar gement hon eus lavaret, sellomp ouzh ar goulennoù a zo e penn an holl vugale : daoust ha c’hoantaet on bet e gwirionez evit pezh ez on, ha n’eo ket evit pezh o dije karet va zud e vefen ? Ha daoust hag-eñ e klotan mat gant ar pezh emañ va zud o c’hortoz ? Ha daoust hag-eñ e teuin a-benn da vezañ emren ? Ha daoust hag-eñ va gwir dad eo va zad ? Sed aze ur bern goulennoù a luzia an hent d’ar bugel a-benn ma teuio a-benn, evel an holl vugale araozañ da sammañ e bersonelezh evel m’emañ. Degemer e zarvoudegezh en deus d’ober, na pa ve ken degemer e zremm, e rev, e dad, e vamm, e familh, e nammoù, degemer kement tra n’eo ket bet dibabet gantañ, hogen divizout ober ganto a-benn dont da berc’hennañ e hiniennelezh, ha gellout bevañ e vuhez dezhañ. Ret eo da bep bugel tizhout evel-se an hiniennadur bredel, tra diazez d’ar frankiz hiniennel, a roio e stumm d'e bersonelezh. Evel-se, diouzh un tu, degemer en hor personelezh ar pezh a zo darvoudek, da lavarout eo direizh, dizingal hogen keñveriek, ha dre-se, diouzh un tu all, dont a-benn da vont dreist d’an esparded-se, he mestroniañ, o vezañ digreizet en he c’heñver. Ar feiz a sikour kenañ ar c'hristen da vuhezañ mat an amprouadenn-luziet-se a rank bevañ pep bugel. Liammet strizh eo gant an doare m’en deus merzet eta e engehentadur, ha ma teuio a-benn da lavarout " n’on ket frouezh an Dargouezh : c’hoantaet on bet evel m’emaon ".\nHiraet eo padelezh ar vuhez\nNe vever ket en hevelep doare en ur vuhez 30 vloaz pe en unan 80 vloaz hirder. Kemm a zo degouezhet e mareoù ar vuhez : ar vugaleaj, ar grennardiezh, an oad gour, ar gozhni. Pa timezed ne bade ket ar briedelezh 70 bloaz hag ouzhpenn evel bremañ !...\nA-raok 25 bloaz ez eo ar mare m’en em brient an den evit ar vuhez. Ret eo dezhañ berniañ ur c’hevala a servijo dezhañ da vevañ ur vuhez a vo ken hir hiviziken ma ne c’heller ket gouzout peseurt kevala ez eus ezhomm da verniañ ! Ac’hano kudenn ar skol. N’ouzer ket re vat petra degas d’ar bugel, a-benn ar fin, kel lies e c’hell bezañ ar vuhez hir-se a c'hortoz pep hini. Arabat komz a " zeskadurezh ", eta, na zoken a " zesavadurezh ", hogen a " stummadurezh ", er stêr kozh eta, da lavarout eo dreist-holl, mestroniañ al lavar. Daoust ha gellout a rafe ar yaouankizoù a hiziv en em sevel evel e 1968 ? N'eo ket sur dre ma ne vestroniont ket kement an arzoù " klasek ", a stumme gwechall un den evit ar vuhez.\nPal nevez an dud a vremañ, hervez an denoniezh a vremañ, eo " chom yaouank ", da lavarout eo " dieub ". Dont d'e oad gour a dalvez bezañ bet dibabet evit mat, ha kement-mañ a vez buhezet evel pa gollfed frankiz. Rak neuze ne c'heller mui cheñch maouez pe cheñch gwaz, ret eo ober war-dro bugale... Troet eur neuze, en hor c'hevredigezh, da nac'h ober dibaboù, da gaout bugale, da gregiñ en ur vicher zoken : dibab ur vicher resis a dalvez dilezel ar re all da vat ! C'hoant ez eus da adkregiñ atav gant un dra nevez, chom hep en em ouestlañ d'un oberenn badus, a lonkfe ho puhez. Dre-se eo paket an hiniden e kealiadurezh ar " chom yaouank ". An diforc'h a zo etre ar gwirvoud hag ar gealiadurezh touellus-se a laka an dud, pa goshaont, da soñjal n'o deus ket gouezet ober o mad eus o frankiz. Kerse a vagont, ha c'hwervoni : dizale e soñjont " c'hwitet 'm eus va buhez ", gant merkoù-barn garv ur gealiadurezh dizenel he deus o mezvet gant gerioù a " frankiz ", hag he deus miret outo da gaout ur vuhez frouezhus ha dre-se evurus, a-benn ar fin.\nBerr-ha-berr e lavar Marcel Gauchet ne c'houlenne ket gwechall ar gevredigezh traoù dic'hallus ouzh pep hini. Ar frankiz mezevellus a zo kinniget da bep hini hiziv an deiz a laka anezhañ da vezañ maleürus en abeg d'un dra dreist-holl : poan en devez an den d'en em ziforc'hañ mat diouzh ar pezh o deus e gerent c'hoantaet e vije. Ar fed ma vezont bremañ " c'hoantaet " a redi ar vugale, en ur mod, da glotañ gant ar pezh ez int bet c'hoantaet e vijent, da lavarout eo boudoù dieub a-grenn, a ro o gwalc'h d'o c'hoantoù... hogen na greskont ket, hag a chom da viken krennarded diatebek, da lavarout eo dic'hour. Marcel Gauchet a zo anavezet evit bezañ unan eus ar brederourion kempred nag-a-gleiz-nag-a zehou e Frañs. Un den dieub eo. N’eo ket kristen zoken : kement-se ne ra forzh ebet. Emichañs e kavo lod eus an nebeut prederiadennoù am eus skrivet amañ, un heklev bennak e spered lennerion ar " C’hannadig ". Goude an Dispac’h Gall e 1789 e komzo moarvat an istorourion eus " Distruj Bras 1968 ". En Emsav ivez, siwazh.\nDibezhiañ n’eo ket c’hoari\nEr bloavezhioù c’hwegont, mard em eus soñj mat, ez eus bet er gelaouenn L’Avenir de la Bretagne, kelaouenn ar MOB, ur rummad pennadoù sinet Yann Moger – da lavarout eo anv-pluenn Yann Fouere, mar ne fazian ket - ha talbenn ar pennadoù-se a oa : " Et si la Bretagne était un état des Etats-Unis d’Amérique ? " pe un dra bennak evel-se. Er pennadoù-se e tisplege Yann Moger ar spletoù hor befe mar bijemp bet unan eus ar stadoù unanet-se, a-fed emrenerezh, keñveriet gant kreizennerezh ar stad c’hall jakobin a c’houzañvemp.\nHiziv an deiz em befe c’hoant da zrevezañ talbenn pennadoù kozh Yann Moger, ha da skrivañ : "Ha mar befe Breizh ur stad eus ar Gevreadiezh Rusian ?" en ur soñjal er c’henstok a zo o paouez c’hoarvezout etre Rusia ha Georgia a-zivout Osetia ar C’hreisteiz, hag o stadañ ez eus unan bennak – Rusia - prederiet da ober dezhi adkavout he rannbarzh Norzh, p’emañ pell bras, evit Breizh ar Su pellañ, ar c’heloù mat ma c’hellfe adkavout he rannbarzh Norzh, en abeg d’ar bolitikerion c’hall, ne vern eus pe strollad e vefent. Evit gwir e c’heller, hep re a boan, ober ur geñveriadenn etre Osetia ha Breizh, evit pezh a sell ouzh an dibezhiadur a zo bet graet dezho. Dre natur em befe kengarantez ouzh ur vro vihan evel Georgia, dre m’he deus, a-dra-sur, gouzañvet gant hec’h amezegez vras Rusia. Breizh ivez he deus gouzañvet gant Bro-C’hall, met amañ, evit ur wech, n’emañ ket ar gwir gant an hini vihan, ha komz eus anterinded tiriegezhel Georgia, a vefe - sañset - da zifenn, a zo un enepster. Ken iskis ha ma c’hell bezañ, emañ skeud Stalin o plavañ war ar gobidell-mañ. Kerkent hag en em gavet Lenin e stad diwezhañ e gleñved hag o kouezhañ er follentez, e roas Stalin kreisteiz Osetia d’e vro c’henidik : Georgia. Div rann-bobl all a roas c’hoazh da C’heorgia, unan abkhazat hag un all adjarat, peadra da bourchas abegoù a rendael evit an amzer da zont, ken e c’heller faltaziañ emañ hiziv Iossif Djougachvili (anv georgiek Stalin) o c’hoarzhin en e vez, mar n’eo ket en Ifern, p’en deus c’hoariet evel-se unan eus e droioù-kamm a zoare d’ar re a zlee distrujañ e impalaeriezh soviedel un deiz bennak. Rak arvariñ a ran e felle aze da Stalin c’hoari ar broadelour georgiat (erfin, "broadelour" mod gall e vije bet, rak diaes eo envel "broadelour" unan a astenn tiriegezh e vro diwar goust ar re all ; e envel "laer" pe "forbann" a zerefe gwelloc’h). Marteze e soñje da Stalin e vefe e genvroidi georgiat anaoudek outañ, e ken kaz ma trofe an traoù da fall evitañ un deiz bennak, met suroc’h eo e oa kentoc’h un doare da rannañ evit ren, hervez ar chemedenn anavezet, hag evel ma raio e warlerc’hidi : Nikita Khrouchtchev, da skouer, a roas Krimea d’e Ukrainia c’henidik. Hiziv an deiz, mar fellfe da Ukrainia mont en NATO, evel maz eo broudet da ober gant ar Stadoù-Unanet, e rofe ur casus belli d’al lestraz rusian peogwir en deus miret e vrasañ diazva-mor e Krimea : Sevastopol. Rusia, en ur fellout dezhi adunaniñ Osetia Norzh hag Osetia Su, a zifenn a-benn ar fin Gwirioù ar pobloù (daoust ma c’hell bezañ mennozhioù-kuzh gant ar Rusianed evel-just) gwelloc’h eget Sarkozy hag ar C’hevredinad Europat gantañ. Difenn a reont, gwashañ pezh a zo, hêrezh diaoulek Stalin e gwirionez, da lavarout eo distagadur ur rannvro bet adstaget d’ur vro all estren, evel Bro-Naoned distaget diouzh Breizh, paz int bet a-hend-all a-du evit distagañ Kosovo diouzh Serbia. Kosovo a zo bet a-holl viskoazh kavell Serbia, met da heul aloubidigezh an Ottomaned er c’hantvedoù tremenet hag ar brezelioù balkanek evit en em zieubiñ diouto, ez eo bet skarzhet Kosovo diouzh un darn eus e boblañs serbiat hag adpoblet gant poblañsoù albaniat ha muslimat. Er c’heñver-se ne vank ket ar renerion rusian da c’houverkañ diatebegezh Kornogiz, a zo hervezo en orin an enkadenn : "Ho lakaet hor boa war evezh : c’hwi tud ar C’hornog hoc’h eus c’hoariet gant an alumetez o reiñ an dizalc’hiezh d’ar C’hosovo hep ober van ouzh hon evezhiadennoù. Ha setu bremañ an tan o kregiñ en ul lec’h all ! ", en deus lavaret Dimitri Medvedev, arlevier Rusia, da Nicolas Sarkozy d’an 12 a viz Eost e Moskov, pa oa deuet da gevraouiñ ur c’hadastal.\nTraoù all a zo marteze er c’hoari, an eoulsan BP (British Petroleum) evit degas tireoul ha tiraezhenn Mor Kaspia da Gornogeuropa. The City of London he deus graet e seizh gwellañ evit dibourvezañ Rusia eus buzadoù an dezougen dre he ziriegezh. Tremen a ra an eoulsan dre c’hGeorgia ha da c’houde dre dTurkia. Gant-se n’eo ket souezhus ne vefe ket Rusia darev da asantiñ diouzhtu da gement arc’hadenn a rafe outi ar C’hrevredinad Europat.\nDiouzh un tu all e fell da Stadoù Unanet Amerika dedennañ Georgia en NATO evel Ukrainia, hag an dra-se ne blij ket da Rusia evel-just, hag ouzhpenn-se ez eo un tammig forc’hellek ar c’hoarioù bihan-se, dreist-holl evit Europa ar c’hornog, rak europat eo Rusia, arabat disoñjal, ha bremañ ma n’eo mui kevunour, perak feukañ anezhi bep tro ? Kornogeuropa he deus ezhomm eus tireoul ha tiraezhenn Rusia evit bezañ nebeutoc’h e dalc’h tireoul ar Reter-nesañ, ha Rusia he deus ezhomm eus kalvezoniezh Kornogeuropa. Klokaus eo o armerzhioù ha kreskidigezh ar bevezerezh e Rusia a c’hell harpañ ar greskidigezh kornogeuropat, pa vez hor stadrenerion o redek holl war he lerc’h. N’eo ket hepken Rusia ur pourvezer trelosk karregel, ur ramparzh ouzh Sina ez eo ivez, ha feukañ anezhi dizehan evel ma ra ar gwask kornogeuropat, pezh ne rae ket kement pa oa soviedel, a zo ober dezhi en em dreiñ ouzh Sina, hag a chom bepred kevunour, arabat henn disoñjal.\nUn tammig diboell eo marteze ober ur geñveriadenn etre Bro-Naoned ha Suosetia er-maez eus an dibezhiadur-se o deus gouzañvet, na pa vefe nemet e keñver pouezusted an div diriegezh : 3900 km2 evit Suosetia gant 99.000 annezad e 1989 (70.000 annezad well-wazh e 2007, kalz o deus tec’het da Norzhosetia pe da C’heorgia en abeg d’an emgannoù) ; Bro-Naoned : 6956 km2 met 1.165.231 annezad (INSEE 1999).\nDarvoudoù Suosetia a zo dilerc’hiadoù ar gevunouriezh he deus reuziet e-pad 70 vloaz e Retereuropa. Kudennoù Breizh a zo kudennoù ur bobl diberc’hennet abaoe ouzhpenn daou gantved eus e gwirioù d’en em ren evel ma karfe. Diouzh an daou du avat ez eus bet ur c’henstok etre div voudiezh e-lec’h maz a bepred ar maout gant an hini kreñvañ pe an hini gwidreüsañ. Evit Naonediz, mar ne vije ket bet dismeget kement tra – tud, yezh, boazioù - a oa breizhat gant ar C’hallaoued, ha peget ar vezh zoken war chouk kement hini en em zisklerie Brezhon, n’o dije ket asantet ken aes se d’an dibezhiadur-se diouzh peurrest Breizh. Hiziv ez eo disheñvel an traoù, distaolet eo bet ar vezh-se lakaet war hor chouk, pe emañ war-nes bezañ distaolet, ha setu perak marteze, ez eus tud hag a wel an dañjer evit ho savadur kevanaozel hag a ra o seizh gwellañ evit na vefe ket torret un deiz, en ur liammañ mui-ouzh-mui al Liger Atlantel ouzh ar Vendée da lakaat an traoù da vezañ dieilpennadus.\nLezenn Hêrezh Tron Breizh\nPennad kentañ : Gouarnourion Breizh er XVIvet kantved ha linenn-hêrezh Duged Breizh\nEr pennadoù a zo bet embannet en niverennoù kent hon eus gwelet ne oa ket deuet a-benn ar C’hallaoued da reizhabegañ e-keñver gwir ar c’hladdalc’hiezh ebarzhidigezh an dugelezh en o rouantelezh. Diwar rediañ Anna Vreizh da eurediñ dre ziv wech gant ar Rouaned C’hall e seblant reizhabeget stagidigezh hor bro ouzh ar Rouantelezh, e-keñver gwir ar briedelezh hag an hêrelezh, dreist-holl goude ma rankas dimeziñ Glaoda, merc’h Anna Vreizh, da Frañsez Angoulême, a zeuas da vezañ Frañsez kentañ a Vro-C’hall nebeut war-lerc’h.\nUn nebeut bloavezhioù ‘zo, diwar lenn ur pennad gant Michel Duval, e oa bet sachet va evezh war un arroudenn ma lavare e oa "souezhus gwelout an tiegezh Valois [da lavarout eo Frañsez kentañ a Vro-C’hall], pa oa deuet a-benn da gaout dre Anna Vreizh hêrezh ar Vonforzhed, oc’h ober kement a stad eus tiegezh ar Benteüred". Hag eñ da reiñ anvioù Gouarnourion war Vreizh a oa diskennidi eus tiegezh Penteür, pe dimezet gant diskennadezed anezhañ. Evel-se e kaver :\nYann de Brosse dug Etampes Gouarnour Breizh, … 1565 ;\nSebastian a Luksembourg e niz, Gouarnour Breizh war e lerc’h, … 1569 ;\nE verc’h unganet Mari a Luksembourg, a briedas e 1575 gant Fulub-Emanouel a Loren, dug Merkeur … 1598. Gouarnour Breizh e voe anvet d’ar 5 a viz gwengolo 1582 ;\nO merc’h unganet Frañseza a Luksembourg, dugez Penteür, Etampes ha Merkeur, a briedas gant mab bastard Herri IV roue Navar ha Frañs : Sezar Vendôme, a voe ivez Gouarnour Breizh. Diraezañ a reas un dizalc’hiezh damleun evit "e" zugelezh, tra ma itrike a-enep e hanter-vreur, ar roue gall Loeiz XIII, ha Richelieu.\nSetu eta ma konter, diouzhtu war-lerc’h stagidigezh hor bro ouzh ar gurunenn c’hall pevar gouarnour stag ouzh tiegezh Penteür. Kement-se ne c’hell ket bezañ ur c’hendarvoud, eveljust : mennet o doa ar rouaned c’hall envel er garg amaezhel-se tud eus un hevelep tiegezh, hag ouzhpenn-se un tiegezh he doa arc’het he gwirioù war gurunenn an duged da vare ar brezel kant vloaz. Diwar studiañ pizh lezenn hêrezh rouaned ha duged Breizh e komprenimp ar perag a gement-se : ar Benteüred an hini eo a zerc’houeze pennhêred gwirion an dugelezh.\nAl lezenn-se eus an hêrezh ne oa ket skrivet. A hend-all ne vije bet diaester ebet : ar reolenn a vije bet sklaer, redïus evit an holl, ha neuze digorvoadus evit lezennourion ar rouaned c’hall ha saoz. Kemmet ha resisaet e oa bet ar reolennoù zoken, a-hed ar c’hantvedoù, hervez an degouezhioù, ha dre-se ne c’heller ket komz a "lezenn" kentidik ha strizh evit aozañ treuzkaserezh ar gurunenn vrezhon a rummad da rummad. Evel-se emañ kont. Komz a ranker kentoc’h a wiraouriezh, a reolennoù diwar bleustrerezh ar Gwir arbennik-se eus hêrezh ar gurunenn, a vo spisaet muioc’h-mui, diwar an degouezhioù, a feur ma tremeno an amzer. Tra ma implijed e Frañs, abred-kenañ, al lezenn salek, da lavarout eo ne veze dalc’het kont nemet eus ar wazed hervez an urzh ma oant bet ganet, e Breizh e ranker meizañ ne oa ket tra ar wazed hepken ha zoken urzh ar ganedigezh ne voe ket doujet outañ seul wech. Mat eo enta ober un taol sell ouzh an tremened, da anavezout doareoù al lezenn-se, a-hed ar c’hantvedoù :\nNevenoe ne oa ket mab henañ e dad. Goude an aloubadegoù norman e voe treuzkaset ar galloud dre ar merc’hed en teir c’hontelezh : Roazhon, Naoned ha Kernev. Poellekoc’h e vije bet, da welout, fiziout ar galloud etre daouarn brezelourion gadarn, gouest da zifenn ar c’hontelezhioù-se a-enep an arc’hadurioù diabarzh ha diavaez. An dra-mañ a ziskouez e klasked doujañ d’ur reolenn bennak, a glasked resisaat a rummad da rummad. Evel-se, da skouer, e voe treuzkaset gwirioù Alan Veur (… 901) dre e verc’h vihan, priedet gant Mazhuedog kont Poc’her d’o mab Alan Varvek.\nHa n’eo ket hepken dre ar merc’hed eo e voe treuzkaset ar galloud a-wechoù, hogen ivez, ur wech, dre ur serc’h : diskennidi serc’h Alan Varvek, Judit, eo a hêrezhas kontelezh an Naoned.\nHe merc’h guñv, Judit ivez hec’h anv, moarvat da verkañ mat al linenn hêrezh just a-walc’h, a zegasas kontelezh an Naoned da diegezh Kernev dre he eured gant Alan Kanhiart. O mab, Hoel, a zimezas gant Havoaz, eus tiegezh Roazhon, merc’h an dug Alan III. Notomp diwar dremen e oa boaz konted Roazhon da zougen an titl a zug abaoe Konan I an Tort, er bloaz 990. Pa varvas breur Havoaz an dug Konan II (… 1066) e hêrezhas kontelezh Roazhon hag evel-se en em gavas ar vro unanet a nevez. He gwaz Hoel a Gernev a zougas enta d’e dro an titl a zug a-drugarez d’e eured : diazezañ a reas evel-se an tiegezh dugel kentañ, a anvomp hiziv "Tiegezh Kernev ha Penteür".\nAnv ar "bPenteüred" a zo bet ouzhpennet da heul hini "Kernev" dre ma ‘z eas an tron ganto war-lerc’h tremenvan an dug Konan III an Tev (… 1148). Dinac’het en doa e vab Hoel : dre-se ez eas ar gurunenn gant e verc’h Berta, a oa euredet gant Alan Penteür, mab-bihan Eudon breur bihan an dug Alan III ha diazezer tiegezh Penteür.\nDiwar eured Berta gant Alan Penteür e voe ganet Konan IV. Hemañ en devoe ur verc’h nemetken, Konstanza, a voe anavezet evel Dugez hep tamm diaester ebet. Teir gwech e timezas :\ndiwar an eured kentañ gant Jaffrez, mab Herri II a Vro-Saoz e voe ganet Arzhur hag Alienor. Gwelet hon eus endeo e oa bet drouklazhet Arzhur, an dug Arzhur Iañ e 1202 war urzh Yann Dizouar a Vro Saoz. Alienor e c’hoar a voe dalc’het en un toullbac’h e bro Saoz, ne c’hellas ket dimeziñ ha ne c’hellas ket lakaat he gwirioù war gurunenn Vreizh da dalvezout.\ndiwar an eil eured, gant ar saoz Ranulf, Kont Chester, ne voe ket a vugale, hag e voe kaset kuit ganti ;\ndiwar an trede eured gant Gwion Thouars e voe ganet an dugez Aliz.\nWar ziviz Roue Frañs e timezas Aliz gant Pêr Dreux, lezanvet "Mauclerc", da lavarout eo "Brizhkloareg", a ziazezas "Tiegezh Dreux". Pevar dug a zo bet neuze, an eil war-lerc’h egile, a vab da vab :\n- Yann kentañ ar Rouz etre 1221 ha 1286 ;\n- Yann II, etre 1286 ha 1305 ;\n- Arzhur II, etre 1305 ha 1312 ;\n- Yann III ar Mat, etre 1312 ha 1341.\nHennezh, daoust dezhañ bezañ bet dimezet teir gwech, n’en devoe ket a vugale hag a rentas e ene da Zoue hep lavarout piv a ranke mont da zug war e lerc’h. Neuze e tarzhas "Brezel hêrezh Breizh" da c’houzout piv a ranke kemer e blas. En abeg da se e voe disrannet ha rivinet ar vro e-pad ugent vloaz. (da vezañ kendalc’het)\nOrin ar gouennlazhadegoù\nPetra eo an abeg pennañ d'ar feulsterioù, d'al lazhadegoù, d'ar mac'homerezhioù ha d'ar gwaskerezhioù gwashañ bet anavezet e kerzh an Istor? Pa rafed ur c’honoc’h gant ar goulenn-se, er respontoù boutinañ e vefe kavet ar c'hoantegezh arc'hant, an entan broadelour, ar rakvarnoù liammet ouzh ar ouenn, an emled impalaerour, ar varanegezh relijiel pe ideologel, hag all.Hag an holl draoù-se a lazh tud hag a vac'hom pobloù, sur, met n'her greont ket dalc'hmat.1) C'hoantaat pinvidigezhioù n'eo ket an hevelep tra ha bezañ mennet da laerezh anezho dre an nerzh; peurliesañ ne vez dedennus bezañ pinvidik nemet en un endro a beoc'h hag a urzh lezennel asur. Ar broadoù pinvidikañ ha frouezhusañ a zo ivez ar re difeulsañ ha demokratelañ : ne c'hall ket bezañ dre zegouezh an dra-se. Ar fed n'eus bet biskoazh a vrezel etre div vroad demokratel-kevalaour ne c'hall ket bezañ diabeg kennebeut.2) En holl bobloù ez eus un entan broadelour bennak, met n'eus nemet un dregantad bihan anezho a dag an amezeion en anv d'an entan-se. En darn vrasañ eus an degouezhioù, ar vroadelouriezh en em zispak war hentoù sevenadurel difeuls a-grenn, alies zoken n'eo nemet un adstourm a glask bezañ un emzifenn bredel ouzh ul lanv estrañjour nevez.3) Ar varanegezh relijiel a vez diaoulekaet kalz er stlenn (dreist-holl an hini muslimat er mare-mañ), met ma vrasjeder niver an holl re bet taget ganti a-c'houde penn-kentañ an XXvet kantved, e weler ez eo c'hoarzhus e-keñver niver ar re distrujet gant an ideologiezhioù enep-relijiel. Er bed arnevez, ar varanegezh relijiel a c'hall krouiñ brezelioù, ket gouennlazhoù avat. An tebet liamm etre kravez ha gouennlazh a zo ur falskredenn strewet er stlenn, dislavaret gant ar fedoù. Zoken ar brezelioù a relijion a zihejas bed ar reter koulz ha bed ar c'hornog adalek an Henamzer betek dibenn ar Grennamzer ne genderc'hjont ket un niver a re lazhet keñveriadus gant re ar brezelioù hag an dispac'hoù arnevez hep mennad relijiel ebet dezho.4) A-benn ar fin e c'hallfed soñjal er ouennelouriezh, peogwir ez eo unan eus abegoù an eilvet brezel-bed ha gouennlazh ar Yuzevion. Met perak 'ta, e-touez kement a gredennoù gouennel a zo er bed, ne vefe nemet unan o kenderc'hañ un euzhuster ken ramzel, tra ma chom ar re all lec'hel ha dister ; ne c'hanont nemet un aergelc'h stabil a enebiezh hogos difeuls etre kenelioù 'zo, na deont ket alies pelloc'h eget an troioù-kamm bihan hag ar c'hunujerezh ? E-lec'h poellañ war an tu gin, o klask displegañ ar varbariezh Nazi dre geal ar "ouennelouriezh", e vefe ret goulenn petra a lak kemm etre gouennelouriezh an Nazied hag an holl ouennelouriezhoù all, hag a genderc'h disoc'hoù ken dreistordinal ? 5) E emled an impalaeriezhoù ez eus brezelioù, dispac'hoù ha gwaskerezhioù, met ivez (alies, zoken) astennerezh dre genwerzh ha sevenadur, a zegas peoc'h hag urzh e tachadoù disur. Pep hini eus ar respontoù-se a ziskouez sklaer e ranker klask ar gwir respont en ul lec'h disheñvel-mat. Pep hini eus an abegoù meneget a-us a c'hall kenderc'hañ feulster, lazherezh, gwaskerezh pe mac'homerezh, met ne c'hall ket henn ober drezañ e-unan, dre ziavaesaat e boell diabarzh hepmuiken, na dreist-holl hep em veskañ gant un abeg all, na vez ket meneget peurliesañ e rollad an diaouled poblek. An abeg-se, ouzhpenn gallout reiñ d'ar re all un nerzh-lazhañ n'o deus ket drezo o-unan, a c'hall labourat gant nebeut a sikour pe sikour ebet digant an abegoù all, ha kenderc'hañ an hevelep efedoù marvel a grou pa vez mesket gant ar re all.\nAn abeg-se a zo ar gredenn e c'haller ijinañ un dazont gwelloc'h evit an holl dud (pe ul lodenn a-bouez eus an hollad) ha tizhout an dazont-se dre ar galloud politikel. Anez en em unaniñ gant ar gredenn-se, kredenn ebet all ne c'hall tizhout live ar gouennlazherezh. Keneve d'ar bromesa utopek, ne c'hallfe ket dedennañ milionadoù a stourmerion. Keneve d'ar greizennadurezh politikel, ne vefe galloud devoudel ebet dezhi. Galloud politikel tolpet ha bodet endro d'un dazont prometet : sed aze sekred dic'hwitadus ar gouennlazh.\nLakaet e brezhoneg gant Ewan Delanoy, embannet evit ar wech kentañ en Diário do Comércio, dindan an titl Nas origens do morticínio, niverenn ar 26 a viz Even 2008.\nGouel an Anaon : Pediñ evito, hag o fediñ\nAr gwir Iliz a bed evit ar re-dremenet. Ha gouzout a reomp e c'hellomp ivez o fediñ ? Ne c'houlennomp ket a-walc'h o erbederezh, o c’hanterbedenn. Rak perak an eneoù a zo er Puron, hag a zo e radstad n'o defe ket degemer a-berzh Doue ha ne c'hellfent ket en em vataat eus an degemer-se evit hor mad deomp-ni ? Bez e c'hellont eta aspediñ evidomp.\nDalc'hmat o deus kelennet ar gevrinourion, ar speredelourion ez eo aotreet eneoù ar Puron da welout ha da glevout tud karet ganto, ezhomm ganto eus o erbederezh. " Ha se, eme Goursened Vatikano II, en abeg d'an unad a zever eus eskemm ar madoù speredel " (L.G.49). Se eo ar pezh a zo anvet gant an Iliz Kenunaniezh ar Sent. Darempred burzhudus a garitez, kedgredegezh hollek etre re salvet ar Baradoz, re-salvet gortozva ar Baradoz, hag ar re a stourm, a holl nerzh, evit santelidigezh o breudeur ha c’hoarezed, sent an douar. Da lavarout eo ni, an Iliz stourmerez.\nEn hevelep karavanenn, en hevelep bagad emaomp. Bez’ e c'hellomp eta tennañ gounid anat eus o skoazell. Ar C'hont de Maistre a lavar en un tu bennak : " Piv a lavaro kevrin Keduniezh ar Sent ! Pebezh taolenn hollgaer eo hini keoded divent ar speredoù, gant he zri urzh e darempred ingal kenetrezo, e-lec'h ma ro ar bed a stourm an dorn d'ar bed er boan, a ro eta an dorn d'ar bed aet an trec'h gantañ. Ha kantvedoù ar beurbadelezh ne vint ket re hir evit gellout estlammiñ ervat ouzh luskoù an eneoù oc'h oberiañ an eil war ar re all, dre roued Keduniezh ar Sent ".\nE roued ar Genunaniezh voemus-se e c'hall hon darempredoù gant hor re-varv bezañ stank, frouezhus, emsavus, spletus, evito koulz hag evidomp. " Ar re-varv, eme ar Gwenvidig Yann XXIII, hor pae en distro d'ar poent hon eus ezhomm anezho, ouzh hon diwall, ouzh hor gwareziñ diouzh an drougoù, ouzh hor skoazellañ e pep doare ". Ha perak ne c'hellfe ket ar Re-Varv-se, a zo e radstad, da lavarout eo e mignoniezh-tost d'an doue bev, p'o fedomp d'henn ober, implij an nesañded-se ouzh Doue evit hor mad deomp-ni ?\nBez’ e c'hellomp eta o fediñ, an eneoù-se, an Anaon-se, rak plijus ez int d'an Hini Peurbad. Rak gant ar c'hemm a zo c'hoarvezet ganto en ur vont d'ar bed all, n'o deus ket kollet hor re dremenet kizidigezh o ene, teneridigezh o c'halon, dibaboù o c'harantez. Ar santadoù c'hwek-se, avat, o deus kresket a gant ilinad en o c'hreiz.\nAr marv, evit ar re vat, a zo ar savidigezh vamus d'ar Sklerijenn, d'ar Galloud, d'ar Garantez. Ar re na oant betek-henn nemet Kristenion voas a zeu da vezañ peurvat. Ar re na oant nemet kaer a zeu da vezañ mat. Ar re a oa mat a zeu da vezañ dreistkenedus. En Aotrou emaint en hor c'hichen, ouzh hor c'harout, ouzh hon heuliañ. Diwelus ez int, met n'int ket diank. Daoust ha feiz hon eus e beziadegezh gwirvoudel ha diastal hor re-varv garet ?\nSantel eo an eneoù-se, karet gant an Aotrou hag unvan bepred gantañ. Pediñ a reont hep ehan, gant kalon, gant kendalc’husted. O erbederezh a dizh kalon Doue, na stlej ket d'hec'h heul ar sioù a ra d'hon erbedennoù-ni bezañ difrouezh. Person santel Ars a ziogele : " Ar paourkaezh eneoù-se ne c'hellont netra evito o-unan ; bez’ e c'hellont avat evidomp. Ma oufed pegen bras eo galloud eneoù ar Puron ha pegement a c'hrasoù a vefe tu da c'hounit dre o hanterouriezh, ne vefent ket disoñjet ".\nSantez Tereza a Avila a oa boas da ziskleriañ he devoa digant Doue kement a c'houlenne dre erbedenn ar re-dremenet. Santez Katell a vBolonia a anzav : " Goulenn a ran skoazell an eneoù doaniet-se, dezho da ginnig va goulenn d'an Aotrou. An harp a vez degaset bepred ". Asur e oa zoken eviti he devoa-hi degemeret, dre o erbederezh, kalz madoù e oa-hi chomet berr pa glaske o c'haout dre hanterouriezh ar sent.\nRak e sklerijenn ar Gendruez doueel, e roued Keduniezh ar Sent, evel an Aeled, ec'h anavezont gwelloc'h an traoù egedomp-ni a zo c’hoazh er bed-mañ. Aspediñ a reont evidomp, rak gouzout a reont pegement a vuhezioù a ya da netra, difrouezh, diwar redek war-lerc'h stultennoù, da-heul sorc'hennoù, tra maz eo Rielezh Doue disprizet, ankounac'haet, ar mad dirvoudel nemetañ. Hag e pedont an Tad da zigeriñ deomp hon daoulagad ha d'hor sachañ davetañ.\nKlask a reont hon digeriñ ouzh karantez Doue hag hon treiñ war-du ar gwirvoudoù pouezusañ. C'hoarvezout a ra zoken e tizolo an Drielezh d'an eneoù salvet-se hor goulennoù, hon ezhommoù, hon trubuilhoù ivez. Neuze ec'h erbedont en hor c'heñver, ha gounit a reont evidomp gwarezioù speredel, hag amzeriat zoken. Ar gounidoù amzeriat a seblant bezañ kentoc'h tra pedennoù an Anaon : pareañs ur c'hleñved bras, ar gwarez ouzh un arvar korfel pe zivezel, un dimezi, an emglev en tiegezhioù, klask ul labour. " Tizhet e oan, eme ur vaouez, abaoe meur a vloaz, gant ur c'hleñved kriz a rae gant va c'horf un ankoù, eus va buhez ur verzherinti am c’hase d'ar vered. A-benn ar fin e lezis a-gostez mezeged ha louzeier hag en em drois ouzh eneoù ar Puron a veiz ken mat kevrin ar boan. Divizout a ris lidañ miz Du gant deoliezh. D'an deiz diwezhañ, ne chome roud ebet ken eus va c'hleñved dibareadus ".\nGwashañ doan an Iliz e stad ar c’hlanidigezh hag ar beurganttroidigezh, a zo an hiraezh d’an Doue Bev. Goulennomp an hiraezh-se digant an Anaon, an Iliz doaniet. Sec'hed a Zoue o deus an Anaon. Goulennomp diganto ar sec'hed-se.\nA-zivout ar pennad: Saozon lojet gant An Ao PERROT ???\nLennet am eus ar pennad-se en niverenn kent hag ar respont digant an Ao Youenn Caouissin. Ne c'hellan ket chom hep enebiñ ouzh al lizher-se.\nBevet am eus er mare-se ha gouzout a ran petra eo bezañ oberiant e-kuzh a-enep d’an Alamaned. N'eo ket aes hen lavarout, abalamour ne glot ket gant ar wirionez ar mojennoù a zo bet savet. N'eus ket tu enebiñ outo. Ne c'heller ket lavarout ne oa ket gwall griz an Alamaned. Nebeutoc'h a dud a veze lazhet ganto eget gant ar Saozon-Amerikaned pe gant ar Resistañs. Gwelloc'h eo tevel. Bezit dinec'h, ur vedalenn am eus hag eus an tu mat.\n"an istor-se a zo deuet a ouez d'an holl nemet…60 vloaz war-lerc'h…" An arguzenn-se n'eo ket ur brouenn. Darvoudoù ‘zo n'int ket bet danevellet biskoazh. E 1939 e oa degouezhet "lazhadeg Katyn". E-pad 60 vloaz e oa bet lakaet ez-ofisiel al lazhadeg-se war gont an Alamaned. Ne oa test kontrol ebet pe, kentoc'h, ne oa ket aotreet bezañ test kontrol. E 1990 pe 1991 ez anzavas ar gouarnamant rusian lazhadeg Katyn : graet e oa bet gant al lu soviedek. Souezhus eo en doa an Ao. Perrot gwelet diouzhtu ar wirionez en afer-se.\nOuzhpenn 80 vloaz on ha ne ‘m eus skrivet netra war darvoudoù am eus bevet e-pad ar brezel, pe goude e Indez-Sina, Aljeria pe e lec'h all. Ha koulskoude, ne c'heller ket lavarout n’eus ket bet anezho. A-hend-all, un test pe ur skrivagner a zo dieub da skrivañ, pe da chom hep skrivañ ar pezh a gar. Evel-se, sant Paol, da skouer, ne ro ket munudoù eus buhez Hor Salver. Ne skriv ket : "dasorc'het eo d’an trede deiz…" Abalamour da se, ez eus istorourien a vurutell anezhañ hag a nac'h kraided an dasorc'hidigezh… Daoust ha Sant Pol a oa dieub da skrivañ ar pezh a gare, pe ne oa ket ?\n"Bizkoazh n'em eus klevet anv eus ar nijerien-se…" Perak e vije bet anv eus un oberenn graet e-kuzh? Hiziv an deiz, pa reer graet un dra difennet, muntr, laereoñsi h.a.. ne vez ket embannet war an ton bras. Gwelloc'h eo ober hep test ebet. Krisoc'h e oa e 1943. Ma oa bet graet traoù difennet, ne oa ket anv da skrivañ anezho war baper pe da gontañ anezho da hen-mañ hen, dreist-holl traoù graet e genoù an Alamaned.\n"…drouklazhet…war urzh Londrez.." Hervez ar pezh a ouzon, an urzh-se n'eo ket bet anzavet.\n"Miz Eost pe miz Here?" Ur fazi amañ n'eo ket ur brouenn a-enep d’an darvoud. Brasoc'h fazioù am eus graet. E 41 pe 42 e oa an darvoud-mañ-darvoud ?\n"…speredoù diskennet eus an Neñv.." Al lavarenn-se pe unan all, ne vern. E-lec‘h an Ao Perrot em befe-me lavaret eveltañ.\nPoent 6. ("gant an darvoudoù…). Gwir eo, dre vras, ar pennad-se. Koulskoude, perak burutellañ an Ao. Gueginer, pe Anna Le Douce ? Marteze o doa abegoù da devel ? Komz a zo arc'hant, tevel a zo aour.\nPoent 8. "Souezhus…ne vije ket bet adkavet… an nijerien saoz-se…" Ret eo bezañ bet o vevañ ar mare-se. N'oa ket posubl reiñ e anv hag e chomlec'h d‘un den kuzhet en ho ti. Re risklus. Ma'z eus bet nijerien er presbital, n'int ket chomet pell (…). A-hend-all, bez ez eus tec'hidi, Saozon hag Amerikaned eveljust, hag ivez Frañsizien ha n'o deus ket c'hoant da adkavout o amzer dremenet.\nPoent 9. ( "C'hoant ez eus........") Mat-tre eo ar pennad se a ziskouez madelezh an Ao Perrot…\nMarteze e oa nijerien saoz lojet gant an Ao Perrot, marteze ne oa ket. An Ao. Perrot a oa gouest d‘hen ober ; war ar seblant, war-se, an holl a zo a-du. Evidon-me avat, arguzennoù an Ao Caouissin n'int ket prouennoù, menozioù ne lavaran ket.\nNotenn gant ar gelaouenn :\nUl lenner all a lavar dimp en dije Visant Seité lavaret dezhañ meur a wech e oa bet lojet Saozon gant an Aotrou Perrot en e brespital. War a seblant e oa er c’hav e oant bet lojet ha maget e kuzh gantañ… Gouzout a reer a hend-all e oa ar spont o ren en Emsav da heul al "Liberasïon" ha ne oa ket brav difenn an Aotroù Perrot en eskopti Kemper, a lavar deomp al lenner-se n’eo ket evit embann e anv amañ, kuit a dabut.\nLizher d'ar CMB\nE miz Gouere 2005 en doa divizet Kef Kengredit Breizh goulenn mizoù " kontdalc'hegezh " evit pep kont-red hiniennel. E niverenn 42 " Kannadig Imbourc'h " e oa bet embannet ur skrid da glemm ouzh an disentez-se, bet lakaet da dalvezout e miz Gouere, d'ar poent ma vez dalc'het spered an dud gant an ehanoù bras, ha n'eo ket gant o danevelloù kont-bank.\nE miz Gwengolo 2007 e voe un nevezenti all gant ar CMB : kemmet e voe an doare da ginnig an danevelloù-bank. An danevelloù-bank nevez a vez kinniget war ur vent A4 ha renket e vez an oberiadoù, n'eo ket mui hervez red an amzer met hervez o natur : treuzvankadurioù ar miz enkefiet da gentañ, goude-se ar chekennoù enkefiet, goude-se an treuzvankadurioù da zidennañ, ar chekennoù da zidennañ, an taladurioù dre gartenn-vank, ar bilhedoù tennet en dorikelloù, ha , da echuiñ, ar mizoù " kontdalc'hegezh ".\nEn anv Emglev An Tiegezhioù eo bet skrivet d'ar CMB evit klemm. Hen c'hraet hon eus e brezhoneg (gant un droidigezh c'hallek da heul evelkent), goude bezañ aet e darempred gant ar bank dre gomz. Kavout a reot da heul al lizher hor boa kaset d'ar CMB hag ar respont hon eus bet diganto. E brezhoneg.\n(...) Goulenn a reomp :\n1. ma vo roet da c'houzout war an danevell-kontoù miziek ar sammadoù dleek ha kredek, evel ma oa a-raok. Anat eo ez eus ezhomm anezho da c'houzout pegement a zo bet enkefiet ha pegement a zo bet dispignet a-benn ma vo gouest pep hini da verañ ervat e gont-red.\n2. Ar fed m'eo bet lammet ivez danevell kronologek an oberiadennoù ne ro mui da anavezout diouzh un taol lagad argemmoù pennañ soldad pemdeziek ar gont. Da vihanañ-holl e ve mat eta reiñ da c'houzout soldad izelañ ar miz.\n3. War hiroc'h tremen e karfemp eveljust kaout danevelloù kont e brezhoneg, divyezhek ha teiryezhek zoken (saozneg).\nKement-se holl n'eo ket dic'hallus ober a-drugarez d'ar stlennataerezh... gant ma vo bolontez vat.\nRespont ar CMB (e brezhoneg) :\nResevet hon eus ho lizher deus an trizek a viz Du 2007. Plijadur hon eus o reiñ deoc'h da c'houzout eo bet graet pezh ho peus goulennet. Evel-se e c'helloc'h delc'her dre red an amzer skridoù an ti-bank.\nBennozh Doue d'ar CMB en deus teurvezet selaou ac'hanomp. N'eo ket sur evelkent e vo roet deomp diouzhtu hor goulenn evit an danevelloù-kont e brezhoneg... Bezet pe vezet, setu aze eta ur stourmadenn vihan a zo bet renet e brezhoneg evit un dra na sell ket hepken ouzh ar vrezhonegerion : stumm an danevelloù-bank. Un nebeut bloavezhioù 'zo em boa moulet traktoù e galleg diouzh un tu hag e brezhoneg diouzh an all a-benn stourm ouzh ur raktres kraou-moc'h a oa da vezañ savet dirak va zi. Evel ma kinnig " Kevredigezh Vrezhon " en he eil raktres eo mat deomp en em aozañ a-benn lakaat hor mouezh da vezañ klevet war an holl dachennoù, hini an armerzh ivez. Kavout a ra din zoken n'eo ket dibouez, na didalvez a-fed efedusted, hen ober e brezhoneg.\nDevezh Emglev An Tiegezhiou\nD'ar sul 17 a viz Eost e oa bet kinniget un emgav da geñver Pardon Sant Loup. Leun e oa penniliz Gwengamp evit an oferenn vrezhonek a zo bet lidet gant an Aotrounez Derrien ha Lec'hvien. Goude-se eo aet izili EAT ha Breuriezh Sant Erwan da verennañ (e ti Mari Glazur) e domani Eostenezed Kerprad. Heol a oa, un dra rouez a-walc'h en hañvezh-mañ ! Goude merenn, lod ac'hanomp a zo aet da arvestiñ ouzh dibunadeg ar c'helc'hioù dañs e Kêr Wengamp. Da beder eur hon eus pedet e chapel al leanezed, renet gant Yann Talbot, oc'h heuliañ kaierig "Ar Bedenn evit ar Vro". Evel ma skriv Yann Talbot e kannadig Breuriezh Sant Erwan "Start kenañ eo bodañ er bed a vremañ an nebeut a diegezhioù kristen brezhoneger a chom c'hoazh er vro." Ne oamp nemet daouzek. Evel-se emañ : derc'hel da vont ! "Met un deiz gant gras Doue e c'hello an traoù diwan adarre"emezañ.\nUl levr nevez embannet gant IMBOURC’H\nAn Emgav Chanter\nha danevelloù all\nUn dastumad a bemzek danevell gant Yann MIKAEL\nRakskrid gant Pierrette Kermoal\n280 p. Moulet e ti Ouestelio Brest\n18 € franko Breizh ha Bro-C’hall ; er-maez ar C’hwec’hkogn 20 € – kasit ho chekenn da :\nYann MIKAEL 12 straed René Giraud\nYann MIKAEL a vo o kinnig e levr e Gouel al Levrioù e Karahez d’ar 25 ha 26 Here 2008\nERRATA (Kannadig IMBOURC’H 56) Gant an hir ma oa ma fennad e niverenn kent ar C'hannadig, n'em eus ket gellet hepkoriñ un nebeud vioù-koukoug ha fazioù dievezhted. Amañ dindan ar re em eus bet tro da verkañ abaoe : -p.6, serzhenn gentañ e kreiz, lenn "mal circonstanciel" e-lec'h "mal circonstancié". -p.7, eilvet serzhenn e kreiz, lenn "jakobin-parizian" e-lec'h "Jakobin-Parizian".-p.8, e pep tachad ma vez anv a "personed" e ranker lenn "kureed" ("curés" e galleg an destenn orin, ur fazi a droidigezh am boa graet aze).-p.9, eilvet serzhenn e kreiz, e-lec'h "Meur a c'hlad (...) (Bank Bro-C'hall da skouer)", lenn"Meur a c’hlad (...) (re e Bank Bro-C'hall da skouer)".-p.10, eilvet serzhenn, lenn "galloud gall" e-lec'h "Galloud Gall".A-hend-all em boa arveret ar ger gallek "dîme" em fennad, hep gouzout e oa ur gevatalenn brezhoneg hengounel, "deog" (am eus desket nevez 'zo en ul levr kozh e KLT db. an Dispac'h ; "deok" e KLT, a skrivfemp-ni "deog" hiziv neuze).\n"Liderezh an Eurioù" levr ar Brevial ofisiel troet e brezhoneg diwar al latineg gant Paol Kalvez, ul levr a 1200 pajennad war baper "bibl", keinet brav, a zo e gwerzh e ti Mari-Terez Kalvez, 12 Petit Raffuneau 44700 ORVAULT, chekenn war anv B.S.I. (Breuriezh Sant Ildud) 50 euro + 10 euro evit ar mizoù-kas.\n12 € eo ar skodenn emezellañ da EAT a ro ar gwir da resev Kannadig Imbourc'h. Talet e vez e penn-kentañ ar bloaz (pemp kasadenn da vihanañ). Ar chekenn a zo da gas war anv EAT pe Imbourc'h da : E.A.T., c/o Yann MIKAEL 12 straed René Giraud 44130 BLAEN - Roll an niverennoù pe oberennoù n'int ket c'hoazh diviet a c'heller kaout o skrivañ pe war : http://kannadig.chez-alice.fr/ .\nKement-mañ a skriv ivez Fañch Kerrain e niverenn diwezhañ Al Lanv niv. 116 Gouere 2008.\nMat e vo distreiñ un deiz bennak war ar c'hraf-se eus an " Hollveliouriezh "-se a rene sañset e Frañs da vare an Dispac'h, rak e gwirionez e oa emrended Breizh en he barr e 1788 : beli ar roue ne oa netra hep asant Stadoù-Breizh. Evidomp-ni eo ret komz kentoc'h eus " hollveliouriezh an Dispac'herion " o deus torret feur-emglev 1532, p'o deus divodet Stadoù Breizh, diverket anv " Breizh " war ar gartenn ha krouet ex-nihilo ar pemp departamant...\nDanframmet : frammet dre zindan, diwelus.\nPiv n'en deus ket c'hoarzhet a galon vat o sellout ouzh ar film " Don Camillo ", a ziskouez ur barrez daourannet etre daou rummad a dud, re an tu komunour, ha re tu an Iliz katolik ? Peadra da c'hoarzhin glas a zo e gwirionez, pa soñjer ervat : abaoe an Dispac'h Gall n'eus ket mui a unvaniezh don er gevredigezh.\nSg : Informal; n'eus mui tamm stumm kefridiel, ensavadurel dezhañ.\nSeul vui m'eo koazhet mik niver ar ganedigezhioù, ha diwar-se hini ar gendirvi kompez ha kevendirvi. Ouzhpennañ a ranker ivez e tiloj an dud well-wazh bep dek vloaz hag e " timezont " (pa reont...) pell bras diouzh o farrez-genidik, nav gwech war zek.\nGanadurezh : ger benel procréation.\nDenoniezh : amañ ez eus anv eus ‘denoniezh stuzegezhel’, da lavarout eo hervez Larousse " studi ar c’hredennoù hag an ensavadurioù, meizet evel diazezoù ar frammoù sokial ha sellet e-keñver stummadur ar bersonelezh "\nA-hervez (hogen penaos gwiriekaat seurt stadegenn ?), an hilastalerezh a vefe implijet gant teir maouez war beder e Frañs.\nE 2006, 210.000 babig lazhet dre sioc'hanerezh surjianek e Frañs, ur babig war bemp, ha 90000 pilulenn-sioc’hanañ kimiek a zo bet darnaouet ouzhpenn-se. E-keñver poblañs Breizh se a zo, da vihanañ, evel pa vije lazhet holl annezidi ur gêr evel Douarnenez (16.000 annezad). Bep bloaz.\nUhelvammelezh : matriarcat.\nGwashoc’h c’hoazh en ur gevredigezh diazezet war benvon an Ingaldedouriezh (égalitarisme), hag ar Bedelouriezh (mondialisme), e-lec’h ma rank pep ezel eus ar gevredigezh bezañ kevamsavadus, interchangeable.\nEsparded : "singularité’.\nAnaoudadur : reconnaissance.\nSeurt goulenn a sav en abeg ma ren kerent ‘zo ur vuhez revel emren e-keñver o fried, un dra n'eo ket ken boutin-se moarvat, hogen a seblant d'ar yaouankizoù bezañ " ar reolenn " pa weler ar filmoù a vez roet dezho da sellout outo er skinwel.\nDarvoudegezh : contingence\nDrevezañ a ran amañ talbenn gallek ar film James Bond : "Tuer n’est pas jouer" ha ne oa ket troidigezh an talbenn saoznek, a oa : "The Living Daylights", diouzh titl ar ganaouenn a glever er film, kanet gant ar strollad swedat Aha .\nMOB : Mouvement Organisation Bretagne.\nMard eus aozadurioù evel " Breizh Unvan/Bretagne Unie " a ra ul labour efedus evit ma vo adunvanet Breizh, e weler en enep nerzhioù all o stourm war an tu gin. Un toullad aozadurioù micherel a ra o seizh gwellañ evit liammañ mui ouzh mui al Liger Atlantel ouzh ar Vendée : Bankoù (Crédit Agricole Atlantique Vendée), kelaouennoù (Presse Océan anvet Vendée Matin er Vendée), label Vendée Atlantique evit gwerzh an istr, CMCAS Loire-Atlantique-Vendée evit an EDF, hag all… e seurt doare da lakaat dielpennadus an traoù. Beziadus eo bet an dra-se gant Vendeiz deuet niverus d’en em staliañ e Bro-Naoned, er c’hreisteiz dreist-holl, hag o deus gouezet kemer ar plasoù mat e kêr Naoned, ha pouezañ evit ma vefe kemeret disentezioù spletus dezho.\nOsetia pe Alania, rak diskennidi eus an Alaned ez int, ur boblad skutek, a yezh iranek, kar d’ar Sarmated, marc’hegerion gantreer, a gevelas gant ar Vandaled evit mont betek Bro-Spagn ha Norzhafrika er 5vet kantved. Goprsoudarded Roma a-enep Attila en emgann ar C’hampoù Katalaonek. Ar jeneral roman Aetius a lezas dezho an Arvorig da breizhata evit espern peurrest Galia, e 445-448 e voustrjont eno darsav ar bagaoded. Aetius a aotreas dezho en em staliañ war al Liger, tro-dro da Orléans ; roudoù eus o zremen a vefe chomet e anv kêrioù zo : Allaines, Allainville, Alaincourt, Allan ivez e kichen Valence. An anv Alain, Allain, a gaver stank e Breizh, na zeufe ket eus anv ar bobl-se met eus "alan" anv keltiek kozh ar c’harv.\nE keñver douaroniezh ne oa ket diboell a-grenn rak Osetia Norzh ha Su a zo dispartiet gant chadenn menezioù Kaokaz Meur o bevennañ ivez Georgia penn-da-benn en Norzh. Ar chadenn meneziek-se diaes da dreuziñ gant odeoù uheloc’h eget 2000 metrad a oa un daeadenn evit ur velestradurezh kevun, Norzh ha Su. Enklozet e Republik soviedel Georgia, e oa Suosetia un diriegezh emren avat, anvet "Oblast" e rusianeg, gant ar rusianeg hag ar georgieg da yezh kefridiel. Gouarnamant nevez Georgia en deus lamet an emrenerezh-se, ha gourlakaet ar georgieg da yezh kefridiel nemeti. Un abeg ouzhpenn da vagañ darsav ar Suosetiz a yae d’ober an div drederenn eus ar boblañs e 1989, hag ur yezh dezho.\nAbkhaziz hag Osetiz n’int ket georgiat, hogen an Adjariz a zo Georgiz islamaet e Mervent Georgia, stok ouzh Turkia ; Kristenion reizhvriek eo au darn vrasañ eus ar C’heorgiz all, evel an Osetiz Su ha Norzh (gwelout Wikipedia). Kerkent ha ma loezas an Unaniezh Soviedel, hag e-pad daou vloaz (1992 ha 1993), e klasko ar pobloù-se en em zieubiñ diouzh Georgia. Paouezet e voe ar brezel kriz-se o lakaat war al lec’h un nerzh-kerreizh rusian-ha-georgian.\nKevraouiñ : négocier.\nKadastal : cessez le feu.\nNe blijas ket kennebeut da Stadoù Unanet Amerika gwelout Rusia soviedel dont da staliañ fuc’helloù e Kouba e 1962.\nTrelosk karregel : carburant fossile.\nBoudiezh : entité.\nDiskleriet mat eo bet an dra-se gant Morvan Lebesque en e levr Comment peut-on être Breton, Ed. Du Seuil, 1970.\nNiv. 50 "La Blanche Hermine", gwengolo-here 2005, gant Michel Duval, eus Roazhon, a zaremprede aketus oferenn vrezhoneg skolaj sant Varzhin.\nPennhêr d’e vamm-gozh you Nicole Bleaz, lezanvet "a Vreizh" dre ma oa hi merc’h pennhêrez he zud kozh kuñv, an den evurus Charlez Bleaz ha Janed Penteür.\nNiv. 53 p. 3. Erispoe kont Poc’her en devoe Riwallon da vab pennhêr, tad Salaün III roue Breizh. Kement-se a reizhabege hervezañ emichañs, e reizhveli ha muntr ar roue Erispoe, mab ar roue Nevenoe, mab yaouaer Riwallon.\nKonoc’h : sondage.\nBaranegezh : fanatisme.\nKanterbedenn : intercession.\nRadstad : état de grâce ; rad : grâce.\nUnad : communion.\nKedgredegezh : solidarité.\nGwirvoudel : réel abstrait, métaphysique..\nDirvoudel : réel concret.\nGwirvoudoù : les réalités.\nAmzeriat : temporel.\nDivezel : moral.\nKanttroidigezh (ur g.) : conversion.


Ar Stadoù - Wikipedia\nAr Stadoù zo ur vodadenn eus dileuridi ar gevredigezh, dezhi teir (peder e Sveden) rann pe stad, en amzer ar feodaliezh en Europa. Eus ar rannadur-se e meur a stad kevredigezhel e teu an anv el liester evit ar vodadenn a-bezh. Ur seurt kuzul ledan e oa evit skoazellañ ar roue pe ar pennaotrou ha, peurvuiañ, asantiñ d'an tailhoù. Pennabeg an ensavadurioù-se a oa ne grede ket e vije bet reizh chom hep goulenn an aotre da rastellat taihoù da bep rummad tud.\nE Gwernenez hag e Jerzenez e kaver The States of Guernsey ha The States of Jersey, dezho ur mont en-dro nes da hini an amzerioù kozh, p’eo Rouanez Bro-Saoz pennaotrou an div enezenn a zo emren ha distag diouzh ar Rouantelezh-Unanet.\nMiret eo bet an anv-se evit bodadoù demokratelaet (an daeloù) e broioù zo (galleg : États, izelvroeg : Staten, saozneg : Estates, svedeg : Stander). En alamaneg e vez graet gant Landstände).\nRoll ar Stadoù hag an daeloù heñvel[kemmañ | kemmañ ar vammenn]\nBodadenn roueel ar Stadoù (Bro-Sveden)\nBodadenn Stadoù Bro-Skos\nKuzul ar Stadoù (Bro-Suis)\nStadoù an Antilhez izelvroat\nStadoù Aldernez (teuzet gant re Gwernenez)\nStadoù Jeneral (Bro-C’hall)\nStadoù Jeneral (Izelvroioù)\n↑ Fiziet he deus pep bodadenn he aferioù estren e gouarnament ar rouantelezh .\nAdtapet diwar « https://br.wikipedia.org/w/index.php?title=Ar_Stadoù&oldid=1885688 »\nKemmoù diwezhañ degaset d'ar bajenn-mañ d'an 30 Gwe 2020, da 15:18.


Joseíto Fernández - Wikipedia\nJoseíto Fernández (José Fernández e wir anv) a oa ur c'haner ha sonaozer kuban, ganet d'ar 5 a viz Gwengolo 1908 e La Habana, e karter Los Sitios, ha marvet eno d'an 11 a viz Here 1979. Brudet eo dreist-holl evel saver Guajira Guantanamera.\nE 1920, pa oa 12 vloaz, e kane gant e vignoned da noz er straed. Diwezhatoc'h, hep bezañ studiet, e savas lazoù tri ha c'hwec'h, ma krogas da ganañ e meur a laz-seniñ eus ar vro.\nEn e yaouankiz e labouras evel kere, gwerzher kazetennoù, ha re all c'hoazh, evit magañ e dud.\nAbalamour d'e zoare da ganañ ar bolero, an danzon hag ar guajira e oa bet anvet « el rey de la melodía », roue ar velodienn.\nWar-dro dibenn ar bloavezhioù 1920 e oa o labourat en ur skingomz e Guantánamo . E 1928 eo e voe brudet gant ar son Guajira Guantanamera. Eñ a lare eo gantañ e oa bet savet. Peurvuiañ e lavarer e vije bet savet gant Herminio García Wilson ha kempennet gant Cheo Marquetti e doare ur guajira.\nEn 1935 e kane bemdez ar guajira Guantanamera gant gwerzennoù disheñvel er skingomz CMCO gant an Orquesta Típica, renet gant ar soner piano Alejandro Riveiro.\nEn 1939, e rae memes tra en abadenn « El suceso del día » er skingomz CMQ, gant ar ganerez « la Calandria », ha gant Chanito Isidrón e veze savet ar c'homzoù.\nEn 1941 e voe sonenrollet Guajira Guantanamera gant Joseíto hag an Orquesta Típica, evit disques RCA Víctor dindan an anv Guardabarreras ha Mi biografia.\nAdalek 1943 e kemeras perzh en un abadenn-skingomz anvet “El suceso del día” a badas 14 vloaz,.\nE 1963 e tapas brud pa voe kanet e oberenn Guantanamaera gant ar c'haner stadunanat Pete Seeger, en un abadenn e Carnegie Hall en Evrog Nevez.\nE 1971 e reas anaoudegezh gant Pete Seeger a oa deuet da Enez Cuba ha mignonede voent betek e varv e 1979.\nSavet en deus meur a ganaouenn brudet evel: Elige tú, que canto yo, Amor de madre, Demuéstrame tú, Así son, boncó, Tu tierra y tu libertad, Mi biografía, Para que volvieras.\nDarn a zo bet kanet gant Benny Moré.\n↑ Joseíto Fernández, el caballero humilde, pennad diwar e benn (e spagnoleg) gant Pedro Quiroga Jiménez.\n↑ 2,0 ha2,1 Centenario de Joseíto Fernández, un artista que caló hondo\n↑ Joseíto Fernández, el caballero humilde\n↑ Centenario de Joseíto Fernández, un artista que caló hondo\n↑ Joseíto Fernández, el autor indiscutible de la Guajira Guantanamera\n↑ (en)Joseíto Fernández ha Guantanamera (en saozneg)\nAdtapet diwar « https://br.wikipedia.org/w/index.php?title=Joseíto_Fernández&oldid=1976480 »


Istor Breiz, 1893/Rann 24 - Wikimammenn\nIstor Breiz, 1893/Rann 24\nJ.-A. Lefournier, 1893 (p. 433-449)\n◄ Ar Saozon e Kameled e bro Krozon ; ar markis Pontkallek (seitekvet ha trivec’hvet kanvet). Emgan e Sant-Kast ; hor martoloded (trivec’hvet kanvet). An dispac’h braz ; oberou ar Grozoniz hag ar Brestiz, kalz dishenvel (trivec’hvet kanvet). ►\nPEDERVET NOSVEZ VARNUGENT\nE Kamaret e bro Krozon,\nE oa diskennet ar Saozon,\nBragal a reent var an aod,\nGant ho gweliou gwen-kan digor.\nAr Saozon oa kasseet gant ar Vretoned, ha lec’h o doa. Eur bloavez pa oa roue Loiz pemzek, d’an eil euz a viz guengolo, ar Saozon, o klask atao ober droug deomp, a zeuaz er barrez Sant-Kast, euz tu Sant-Malo. Ar c’horn-bout oe klevet e Koat-Sall o voudal : Ar Saozon, ar Saozon ! paotret, beac’h dezo. Eiz mil den oa, hag en ho zouez tud euz ar Vro-Gall, gueich-all Breiz. Ar baotret euz hon bro-ni a gane o font a enep ar Saozon hag a gane er c’hiz-man : « Neb en deus gouneet ter gueich a c’hounezo n’euz forz pe veich. » Ar re Bro-Gall, o klevout ar ganaouen-ze, a gane ive eur ganaouen e brezounek. Choum a rezont sapatuet pe souezet euz an daou du ; hag eun neubeut goude, taol a rejont ho armou, hag a redont d’en em vriata an eil egile evel breudeur ker, dirag ar Saozon. Ar reman, estlammet ha kounaret, o velout oant dilæzet gant ar re Bro-Gall, en em dennaz prim d’ho batimanchou.\nLaouennat a rin c’hoaz ho kalonou en eur lavaret deoc’h ar pez o deuz gret ar vartolodet breton euz a bep amrer a enep ar Saozon. Ar Vretoned zo bet atao ter d’ar brezel, ha dreist oll var ar mor. Ni zo ganet var aochou ar mor, hon bugale zo martolodet. Da biou vo komzet guella euz gloar hon martolodet gueich-all ?\nAn hini kenta eo Guillou ar C’hastel, euz Tremazan. Hen hag he vreur Tanguy o deuz epad ho buhez lakeet ar Saozon da derc’hout dirazo. Devet o deus porziou braz e Bro-Saoz, kemeret an ed, al loenet euz ar meachou tro-var-dro, evit ho c’hass e Breiz, e pelec’h an enemiet o doa da genta devet ar C’honket. Guillou ar C’hastel a varvaz en eur gombat vraz var vor. Atao enep ar Saozon, skei a reaz beteg he huanad diveza.\nKerret, lezhanvet Baro-Du, a zaveteaz ar batimanchou pe listri breton e 1340 kichen l’Ecluse hag a gassaz prizonier gantan e Sant-Malo pevar lestr saoz.\nGoude-ze e komzin deoc’h euz a Brimoget, kabiten euz ar brassa lestr oa bet lakeet ober e Montroulez gant an dugez Anna, hanvet La Cordelière. Kals a listri saozon a glaske neuze tostaat euz hon aochou. Primoget na hellaz ket leuskel ar Saozon da zont ker tost. Dont a reaz e meaz euz mor Brest, gant eun neubeut listri da ober brezel. Goude eur gombat vraz, da oe dezan dont er mulgul heuliet hag harzet gant al listri saozon. Na gollaz ket kaloun, dress a reaz he listri hag a zeuaz adarre a enep ar Saozon beteg Lou-Maze an traon. Ar Saozon o doa pevar-ugent lestr, ar Vretoned ugent hebken. Primoget a zalc’haz ker stard koulskoude ma traillaz kals a listri saozon. Dont a reaz beteg hini pen braz ar Saozon ; taolet oa tan euz a bep tu var al lestr breton, An tan a grogaz kement enni d’an divez ma renkaz ar vartolodet en em deurel er mor evit klask pignat var al listri all. Primoget, gant lod euz he vartolodet, a choumaz var he lestr ken en doe staget outi al lestr saoz, heman oe devet raktal. Neuze en em daolaz er mor, e pelec’h en em gollaz dre ar boez euz he viskamand houarn. An dra-ze na viraz ket na ieaz al listri breton beteg an douar saoz d’he ravaji.\nAr ger Sant-Malo en deuz kals euz he bugale brudet var an oll moriou. Jakez Kartier a anavezaz ar c’henta an tu euz an Amerika, hanvet abaoue ar C’hanada. Dugay-Trouin, ginidik ivez euz ar ger-ze, oa kabiten eul lestr da drivec’h bloaz. O veza n’em gavet etre c’huerc’h lestr braz euz ar Saozon, choum a reaz da gombati ganto epad pedir heur. An hini brassa euz listri ar Saozon a dostaas outan beteg eun ten bistolen. Guerniou al lestr Dugay-Trouin oa torret, an tan a groge en he boultr ha na felle ket dezan n’em renta prizouner. Taolet oe var pont al lestr gant eun ten kanol, ha kemeret oe gant ar Saozon. Saveteet oe euz he brizoun gant eur plac’h iaouank saoz, en gare kalz. Dugay-Trouin, epad he vuhez, a zavaz ar pavillon a Frans ken huel ma oa doujet var an oll moriou. Ober a reaz prizounerien. Kemerout a reaz diveich pennou braz ar Saozon gant ho listri, ha mervel a reaz goude beza bet gouliet en eur gombat vraz.\nSurkouff oa ivez euz a Zant-Malo ; lavaret a reer oa kar da Dugay-Trouin euz tu he vam. Henvel oe ountan en he oberou burzuduz. Da ugent bloaz oa kabiten eul lestr. Eur veich m’an doa kemeret eul lestr brassoc’h evit he hini, pignat a reaz varnezan gant he vartolodet. Kavout a reaz var he hent eul lestr kals brassoc’h c’hoaz ; tostaat a reaz ountan araok na oa anavezet ar Francisien, hag e neubeut amzer e kemeraz al lestr-ze. Mont a reaz eur veich gant eul lestrik a enep eur vatimant vraz hag er c’hemeraz ker buhan. He hano a zeuaz da veza eur spount evit ar Saozon, eun enor evit ar Vretoned.\nPa oe Louis c’huezek roue a Frans, oa ar guella amzer evit an dud a vor. Morse n’euz bet guelet e porz Brest kement a listri ker kaer, na ker doujet gant an enemiet. Ar Saozon a dride a gounar, o velout ar batimanchou-ze ; anavezout a reent ar boez euz ho boulou. Eul lestr, hanvet ar Zurveillantez, en em gavaz e kichen an enez Eussa dirag eul lestr saoz. Ar c’habiten breton oa Kouedik Kergoualer, hag ar Magn euz a Gervignac oa ar paotr-levier. Adalek pemb heur euz ar mintin beteg an noz e tennaz ar c’hanoliou ; ar c’hanolerien ne oant ket skuiz ; pevarzek boul o doa toulet al lestr breton ; ar c’habiten oa goal vlesset, ha koulskoude choum a ree var ar pont da ober kaloun d’he vartolodet. Ar reman oa gouliet nemet unan ; pemp troatad dour ha kement a voad oa e gouelet al lestr. Evel-ze en em gave ar stal pa oe troc’het an driss gant eur voul saoz a reaz koueza ar zinel guen. Ar Saozon a grede an dra-ze oa disken ar zinel evit lavarout en em gave ar Vretoned trec’het. Ar Magn a bignaz deoc’h-tu var ar vern-volosk, e kreiz ar volijou a zone e kichen he ziouskouarn, hag e stagaz euz ar vern eur mouchouer guen evit pavillon. An tan a grogaz el lestr saoz ; ar Saozon en em daole er mor evit en em savetei araok an tan. Ar vartolodet breton a lakeaz ho bagou e meaz evit ho savetei ; na zellent mui outo evel enemiet. Pa zeuaz ar Zurveillantez en dro er porz Brest, ar bobl a ioue fors d’he saludi. Ar Magn oe galvet da Baris, hag azea a reaz ouz taol ar roue. Roet oe dezan eur vetallen aour, ha gret oe officer. Kouedik en doa ar groaz na hellaz ket he dougen, rag gouliet oa d’ar maro, hag ar groaz oa lakeet var ar c’horf marv. Hag evit guir, pa bignaz ar veich kenta var ar Zurveillantez evel kabiten, en doa lavaret : « Houman vo din pe da varo pe da enor. » Bet eo an eil hag eben ! Kerandraon, he letanant, den iaouank a c’huezek bloaz, oe tost d’ar maro. Staget oe ar groaz euz ridochou he vele, ha dont a reaz da barea gant ar joa.\nKergariou, pa oe gret kabiten euz ar Belle-Poule, a lavaraz ar memez komzou evel Du Kouedik. Epad trizek heur emgann a zalc’haz ouz ar Saozon, hag er moment euz he varo a lavare d’he vartolodet : « Dalc’hit, bugale, dalc’hit atao, beac’h d’ar Saozon ! »\nKergariou, breur d’an aotrou Kergariou-ze, hen venjaz ; karget da hencha al listri marc’hadour ha pesketour a dlee treuzi ar moriou ; ho savetei a ree atao. Eur veich ma oa kalet ar gombat, oa lazet uneg den en he gichen en eun taol ; hag hen he unan oa taolet var ar pont evel maro. Sevel a reaz raktal evit kombati adarre. Eun devez m’an doa trec’het eul lestr saoz, he hini, hanvet la Sibylle, oa ken treuzet gant ar boliji, ma zeue an dour ebarz ken na helle mui herzel. Eul lestr all saoz a dostaaz outi hag a daolaz tan enni. Kergariou a zalc’haz c’hoaz ken na choumaz mui var al lestr na poultr, na guerniou, na lien, ha ma oa laet an hanter euz he dud. An dour a zeue muioc’h-mui e gouelet al lestr. Neuze oe gret prizouner gant ar Saozon.\nDu Rumin, euz a Lannuon, Bisson, euz a Guemene, hag he baotr-levier Tremintin, euz an enez Vaz, o deuz karet guelloc’h beza konfountet e gouelet ar mor braz eget renta ho favillon d’ar Saozon. Le Bastard de Kerguiffinek na rentaz he hini nemet goude beza en em gannet gant ar vrassa kaloun gant he lestr he unan a enep pevar lestr saoz.\nSetu aze, va zud vad, an istor em boa da gounta deoc’h, na ankounac’hait ket anezi ; mar vije bet habiloc’h an dall koz o pije klevet kals traou kaer c’hoaz var hon martolodet.\nAdtapet diwar « https://br.wikisource.org/w/index.php?title=Istor_Breiz,_1893/Rann_24&oldid=168637 »


Lang Lang en ur sonadeg e miz Meurzh 2008\nLang Lang (郎朗 e sinaeg, Láng Lǎng e pinyin) zo ur pianoour sinaat ganet d'ar 14 a viz Mezheven 1982 e Shenyang, (Sina). Emañ o chom e SUA.\nKregiñ a reas da zeskiñ piano d'e 3 bloaz, gant Zhu-Ya-Fen e Shenyang. Buan e voe brudet evel bugel donezonet-dreist ha da 5 bloaz e c'hounezas Kentañ Priz Kenstrivadeg Shenyang hag e reas e sonadeg foran kentañ.\nGoude-se e c'hounezas kenstrivadegoù Xing Hai Cup e Beijing, Young Pianists en Alamagn ha Tchaikovski e 1995 au Japan. Etre 1997 ha 2002 e labouras gant Gary Graffman e Curtis Institute Philadelphia. E 2001 e sonas evit ar wech kentañ e Carnegie Hall e New York, ma voulc'has e remzad etrebroadel. Adal neuze e sonas gant al lazoù stadunanat hag europat pennañ. E 2003 e sinas e enrolladennoù kentañ.\n(en) Lec'hienn ofisiel (Deutsche Grammophon)\n(fr) Site Lec'hienn ofisiel e ti Universal\nAdtapet diwar « https://br.wikipedia.org/w/index.php?title=Lang_Lang&oldid=1880987 »\nKemmoù diwezhañ degaset d'ar bajenn-mañ d'an 11 Gou 2020, da 20:16.


Gitar - Wikipedia\n(Adkaset eus Gitarour)\nAr gitar zo ur benveg-seniñ gant kerdin a vez sonet dre biñsañ. Seniñ gitar a c'haller pe gant ar bizied en-eeun, pe gant ur skraberig. Ma'z eo stag anv ar gitar eus Spagn (ar vro ma teuas anezhi) ez eo ur benveg a orin eus ar broioù arab. War gresk ez eo aet brud vat ar gitar en XXvet kantved asambles gant skignañ ar sonerezh saoznek (jazz, country, blues, sonerezh pop, rock). Ar gitar zo unan eus ar benvegoù a vez implijet da seniñ Bossa Nova, sonerezh klasel ha country. Implijet e vez ivez da seniñ sonerezhioù zo eus Suamerika ha sonerezh keltiek. Gant ar piano hag ar violoñs ez eo unan eus ar binvioù anavezetañ er bed. Gitaroù liesseurt a zo : gitar klev, gitar tredan, gitar klev ha tredan. An holl anezho a zo diazezet war ar gitar klasel.\nUr gitar klasel hag ar rannoù anezhañ\nUr sell a-dost ouzh mikroioù ur gitar tredan\nUr gitar tredan\nGant ur gitar e c'haller seniñ an ton hag ar c'hlotadoù war un dro. Sonerezh gitar a zo bet savet gant John Dowland pe Henry Purcell. Hiziv an deiz ez eo unan eus ar binvioù implijet ar muiañ pa soner sonerezh folk (Bob Dylan, Leonard Cohen) pe sonerezh rock ha pop (The Beatles, Jimi Hendrix).\nAr c'hitarourez, gant Vermeer, e-tro 1670-1672\nSoñjal a reer e teu ar gitar eus a lud arab (al ' ûd en arabeg). Gitaroù a veze e Spagn ken abred hag en XIIIvet kantved. Azalek ar XVIIvet kantved en em strewas en Europa a-bezh ha d'ar mare-se en doa peder pe pemp kordenn zoubl. Ar c'hwec'h kordenn simpl a voe tapet gantañ en XIXvet kantved. Hag e-kreiz an XIXvet kantved e voe roet d'e voest-dasson ar stumm en deus hiziz an deiz.\nRann bouezusañ ar gitar eo an daol-heson : daou blankenn koad peget riblenn-ha-riblenn, pe koad lavrennek. Reutaet e vez an daol-se en diabarzh gant barrennoù-kreñvaat hag a zo a-bouez evit kalite ar son. Sklisennoù eo anvet ar c'hostezioù, div vandenn goad bet tommet ha stummet en ur stern. Un troad en deus ivez ar gitar. Ouzh an troad e peger ur blakenn goad anvet touchenn, ma lakaer e vizied warni. Ouzh an daol eo peget ar pontig, a stager ar c'herdin outañ. C'hwec'h kordenn a zo, nilon pe dir.\nPeurliesañ e vez kendoniet ar c'herdin evel-henn (eus ar son boud d'ar son skiltr) :\nA-wechoù e vez kendoniet en un doare digor (open tuning e saozneg), da skouer :\n(fr)Bloazlevr Dmoz diwar-benn ar gitar\n(en)International Guitar Research Archive\n(en)Ar gitaroù rock kentañ\n(en)Online Guitar Tuner - kendoniañ ur gitar\n(en)Urban Guitar - Atersadennoù\n(en)Modern Guitarist Keleier\n(en)Guitar Albums Collection - World of Instrumental Music\nAdtapet diwar « https://br.wikipedia.org/w/index.php?title=Gitar&oldid=1861817 »


Kinnig al lojeiz | Le repaire des pêcheurs\nWar al lec’hienn-mañ e kavoc’h an holl ditouroù a-bouez diwar hol lojeiz, ur gwir ti martoloded bet savet en naontekvet kantvet, tost kenañ eus Beg ar Raz,e kêr Plogo, e penn kornog Breizh.\nAl lojeiz-mañ hon eus arnevezet gant an ivoul a lak da vont war-raok ar re tomm d’o c’halon ar vein hag ar c’hoad . Klasket hon eus bepred chom emskiant ouzh un ezhomm a-sklerijenn hag a-spas, stag skeudenn an ti ouzh hini ar mor .\nDav deomp lavarout penaos e v al lec’hienn-mañ kalz muioc’h eget ur c’hinnig eus al lojeiz nemetken : kavout a raoc’h un hollad a-hentoù virtuel, pourmenadennoù e skeudennoù o pediñ ac’hanoc’h da zizoleiñ an natur, ar pesketañ pe glad an tiez e penn-mañ eus ar bed, ar C’hap Sizun e anv, un nor a-feson digor war Park mor an Hirwazh.\nHo pezit pedet evit un devezh da vezañ hor c’houvidi el lojeiz,beajit ganeomp en ur gemer perzh en un douristelezh a-dalvoudegezh : kejañ a daol trumm gant Itron kefeleg da serr-noz war al lanneier pe klevout gwerzioù frommus ar sonerezh keltiek e kevrin ur chapelig war vord ar morr, n’ez eus priz ebet evit seurt prantadoù a-eürusted.\nNiver a-gambroù : 3\nGorread hollek : 120 m²\nUn ti-gevell eo en ur geriadennig sioul..\nRez al leur : Kegin ha sal bevañ gant un oaled bras e maen, trepas gant levraoueg, sal dour, WC ha kouez.\nEl laez : Kambr 1 : gwele doubl (160X200) ha mezzanine-sal-c’hoari . Kambr 2 : gwele doubl (160×200). Kambr 3 : gweleoù gevell, sal-dour, WC.\nEkipamant : Tommerezh dre dan, mekanik kouezañ, sec’hourez-dilhad, skaoterez, forn mikro-skinoù, skinwel, peadra d’ober war-dro ar babig, liñselioù da feurmiñ.\nLiorzh kloz, leur dirak an ti, tachenn c’hoari, barbecue, arrebeuri diavaez. Ur wazhig a red el liorzh .


Pajenn:Imitation ar Verc’hes Vari.djvu/49 - Wikimammenn\nPajenn:Imitation ar Verc’hes Vari.djvu/49\nIstim a dleer da ober eus ar c’hraç a Zoue.\nMari a so bet exant eus ar pec’het originel abaouë an instant qenta eus he bues, da lavaret eo, ar Verc’hes ne qet bet er pec’het originel evel ar rest eus an dud, mæs concevet eo e graç hac he mignonach an Autrou-Doue.\nNi oll a so, oc’h antreal er bed, sujet da goler just hon Doue offancet e personach Adam hac Eva. Mari ebqen, diavancet dre garantes he Doue, a so deuet er bed, evel ar pen-œuvr eus e c’hraç.\nDoue ne falvesas qet dezan e vige souillet e nep feçon an templ e pehini e tlie ober e zemeuranç ; ar c’horf e pehini hac eus a behini e tlie he vab Jesus en em incarni. Henor ar mab a c’houlenne ne vige qet ar vam, memes ur moment, e esclavach hac e pouvoar an diaoul.\nNan, ô Guerc’hes ! James tach na souilladures ne deus bet en ho personach, ar santella e toues ar re so bet crouet, ar santella goude humanite Jesus ho mab. Tout oc’h bet ato caër ha brillantoc’h eguet an heaul, ar stered eus ar firmamant, purroc’h eguet an Æles.\nVa Doue, ra viot benniguet a vrema da jamæs da veza preservet Mari dioc’h ar pec’het\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/49&oldid=113383 »\nKemmoù diwezhañ degaset d'ar bajenn-mañ d'an 2 Gen 2018, da 10:45.


Degemer > Ou-en-sont-les-ecoles-diwan-avec-le-forfait-scolaire\nGwall sammet omp bet gant enkadenn disfiz ar c’huzul vonreizh war ar soubidigezh met n’hon eus ket disoñjet teul ar skodenn skol. Goude bezañ bet lemet ar c’hevratoù sikouret e-kerzh an hañv 2017 hon eus poaniet evit ma vefe kemeret e kont anaouedegezh perzh sokial hor skolioù en ur wellaat paeamant ar skodenn skol, dreist holl digant kumunioù annez ar skolidi ma n’eus hentenn divyezhek ebet enno. A-drugarez d’ur perzh brasoc’h eus ar c’humunioù annez e c’hellfe chom padus 200 post nann gelennerien ar skolioù a zo an darn vrasañ anezho bresk o statud. Da gentañ e oa bet klasket gwellaat an traoù gant al lezenn niv 2019-791 d’ar 26 a viz Gouere 2019 evit ur skol a fiziañs. Enni e kaved ur stignad perzhiañ evit ar c’humunioù ma n’eus skol ebet o kinnig ur c’helenn e yezh rannvro war o zachenn. E-kerzh an divizoù e kambr ar gannaded e oa bet bihannaet ar perzhiadur-mañ gant un enkemmad kinniget gant Ministr an deskadurezh stad, Jean-Michel Blanquer e anv.\nSetu penaos emaomp bremañ gant ar skodennoù skol war ar bloavezh 2020-2021 : diwar 330 kumun annez hor skolidi ma n’eus skol ebet o kinnig ur c’helenn e yezh rannvro e ro 103 kumun anezho ar skodenn skol war-eeun pe dre ar gumun sez ha trugarekaat a reomp anezho, 154 kumun a chom direspont, 32 o deus roet ur sammad direizh, da lavaret eo, kalz izeloc’h eget ar geidenn departamant, 48 o deus nac’het reiñ ar skodenn skol ha 17 anezho n’int ket bet darempredet. Neuze, war ar 785 000 euro a c’hellfe bezañ dastumet ne zegemer ar skolioù nemet 150 000 €. Ne c’hell ket se derc’hel padus an implijoù nann gelennerien.\nE trubuilhoù an nevez-amzer e kaved el lezenn Molac ma oa bet ar mellad war ar soubidigezh disfiziet gant ar vonreizh, ur mellad war ar skodenn skol a laka he faeamant ret d’ar skolioù e yezhoù rannvro ha se adalek ar 21 a viz Mae 2021. War lerc’h an dra-mañ hon eus bet ur respont d’hol lizher gant prefeti Liger Atlantel d’an 11 a viz Eost a sav a-du gant hon dielfennadur paeañ dre ret hag a c’houlenn reiñ da c’houzout dezho ma savfe kudennoù. Neuze hon eus goulennet gant pennsekretouriezh an aferioù rannvro mont e darempred gant ar 4 prefeti departamant all evit ma vo respontet heñvel hag evit kaout doareoù kevatal war dachenn Breizh a-bezh. Goulennet hon oa se ivez ma vo kevatal an doareoù war an dachenn vroadel a-bezh pa hon oa eskemmet gant ar C’hentañ Ministr Jean Castex d’ar 15 a viz Gwengolo.\nA-raok kregiñ gant ar goulennoù skodennoù skol evit ar bloavezh skol 2021-2022 e karfemp bezañ sur e vo ar prefetioù gant Diwan ma savfe kudennoù paeañ.\nNeuze ez aio dileuridi tud skolidi, bugale hag implijidi betek ar prefetioù hag is-prefetioù rannvro Breizh d’ar Sadorn 16 a viz Here diouzh ar mintin evit degemer al lizher-mañ a zo nemet ul lizher kadarnaat evit ma vo lakaet e pleustr al lezenn gant ar prefetioù.\nGerioù-alc'hwez stag : skodenn ar c'humunioù loi Molac conseil constitutionnel


29ved sulieg - an-overenn-santel\nLénnadenn tennet a Livr Izaï (Is 53, 10-11)\nBreùet ged ar gloéz, ar servitour en-des plijet d’an Aotrou. Mez, mar dé é vuhé un aberh a bénijenn, é vo reit dehon ur vuhé hir ; drézon é vo groeit vennanté an Aotrou. En arbenn ag ar boén en-des bet é wélo ar splanndér ha goalhet a vo é galon. Dré ma en-des gouzañvet poén, an hani reih, me servitour, a hounido ar reihted aveid an oll ; dougein a hrei samm o féhedoù.\nPsalm 32 :\nRevo ho karanté àrnom, on espér zo énnoh.\nYa, reih é komz an Aotrou Doué ;\nFidél é én oll é obéroù.\nKarein a hra ar reihted hag ar justis ;\nLan é an douar ag é garanté.\nEl m’en dé on espér énnoh.\nLénnadenn Lihér Sant Paol Apostol d’an Ebréed (He 4, 14-16).\nBreudér, é Jézuz Mab Doué, on-es ar béleg braz, an hani a zo oeit én tu rall d’an Néañv. Dalham mad enta de vannein ar fé.. E gwirioné, ar béleg braz on-es a zo tré de voud lodeg én or goannedigeh; é peb tra en-des anaùet ar poénioù èldom, ha n’en-des ket péhet.\nDam enta araog ged hardéhted tréma an Doué oll-gelloudeg lan a druhé hag a ra, pe vé red, grès é sekour.\nDeit é Mab an Dén aveid servijein hag aveid rein é vuhé de brénein an oll dud\nAviél or Salvér Jézuz-Krist revé Sant Mark (Mc 10, 35-45)\nJak ha Yann, mabed Zébédé, a dostas de Jézuz hag a laras dehon :\n« Aotrou, ni a garehé ma chelaoùeheh or goulenn. »\nEan a laras dehé :\n« Petra a fallehé deoh ma hrein-mé aveidoh ? »\nInd a reskondas dehon :\n« Lesket-ni de azéein, unan d’ho tu dehoù, an all d’ho tu klei, én ho kloér. »\nJézuz a laras dehé :\n« Ne ouiet ket ar péh a houlennet. Hag helleheh-hwi éved d’ar halis éh an de éved ?, reseù ar badéent é kani é vein soubet ? »\nInd a laras dehon :\n« Ni a hell. »\nEan a reskondas :\n“Ar halis é kani éh an de éved, hwi a évo énno, hag ar badéent é kani é vein soubet, hwi er reseùo. Aveid kaved ul léh d’an tu dehoù dein, pé d’an tu klei, nen dé ket dein d’en obér; boud zo ré en-des o léh aprestet.”\nAn deg arall en-doé kleùet, hag arfleuet a oent éneb de Jak ha Yann.Jézuz o galùas hag a laras dehé :\n« Er gouied a hret ; ar ré hag a vé sellet èl rénerion ar broioù païan a hourhemenn èl mistr ; ar ré vraz a zisko o gelloud. En ho mesk, ne zeli ket boud an traoù èlsé. An hani a venn doned de voud braz a vo ho servijour. An hani a venn doned de voud ar hetan a vo sklav an oll, rag nen dé ket deit Mab an Dén eid boud servijet mez eid servijein ha rein é vuhé aveid dasprénein an oll dud. »


Charles Veron - Breizh ha liesseurted\nur filmaozour artizan ha futuer\nCharles Veron a zo un artizan hag a «ra» e filmoù gant kalz a aked hag a intrudu, gant kalon ivez.\n«Filmañ a ran evel ma vevan bemdez. Gouest on da ijinañ, evit ma flijadur din ma-unan, ur filmaoueg war douar skornet Arktika ha mont goude da Vayotte gant heuget e oan bet gant ar pezh a dremen war an enez-se war zigarez e oa deuet da vezañ un departamant. Gwechoù eo diaes, gwechoù all skañvoc'h, strizh pe tener, deuet mat a-wechoù ha gwechoù all… feiz, alies e vez kemmesket an traoù. Ar vuhez, na petra 'ta !\nCharles, penaos oc'h deuet d'ar sinema ?\nSetu pell pell ’zo em boa kemeret perzh en ur genstrivadeg teulfilmoù berr. Ar priz kentañ a roe an tu d'al loread da seveniñ e film. Ar plas kentañ a oa deuet ganin. N'eus chomet netra ganin eus ar film-se nag un eil zoken (nag ur video) eus ar 15 munutenn troet e «super16» e gwenn ha du ha ne’m eus nemet un damsoñj eus an istor.\nMet soñj am eus eus ar berzh bras en doa bet dirak un dornad sellerien (skipailh ar film hag un toulladig tud a oa eno dre zegouezh), kement-se en deus kemmet ma buhez, ha lakaet un termen d'ar bloavezhioù hir em boa tremenet o straniñ er skol-veur, hag o straniñ hepken goude-se.\nAr prantad deskiñ neuze...\nYa, aet on da Bariz «da heuliañ» ur skol sinema ! Zoken ma ne’m boa ket desket kalz a dra, me ’gred, met evit an dud all em boa tapet un tamm barregezh. Neuze em eus renket labourat hag on deuet da vezañ skoazeller e-pad tri miz evit an abadenn Champs Élysées gant Michel Drucker. Un deiz e voe goulennet diganin kaout kousto pe gousto ur wenterez evit reiñ fiñv da vrozh Sylvie Vartan, neuze em eus komprenet ne oan ket graet evit ar bed-se. Un taol-arnod all e bed ar bruderezh en deus lakaaet ac'hanon ivez da soñjal e oan o faziañ hent, chomet on nebeutoc'h eget miz eno.\nSetu koulskoude ur film kentañ o tont er-maez ?\nYa, Graffitis, ur 6' war diwan an hip-hop er bloavezhioù 90. Kompren a raen ha dizoloet em eus er memes mare ar video hag ar c'hoariva. Mont a ran da Vro-Liban da filmañ ar brezel. Prenañ a ran ur c'hamera, unan a-feson gant ar soñj gwerzhañ skeudennoù. Goude Beyrouth on chomet sac'het e Kiprenez ha goude em eus filmet an Intifada en Israel. Filmet em eus e Gaza. Eno e oan em bleud, zoken ma n'on ket deuet da vezañ un emsaver evit ar stourm-se.\nHa setu Breizh o tont en ho puhez, gant redi ur senario nevez ?\nDont a ran da Vizhui-an-Dour da chom, er Mor-Bihan nepell ouzh ar Blavezh. Eno e sellan ouzh ma amezeien ha penaos e vevont, en o zouez, tri breur, peizanted ha paotred yaouank kozh, Léon, Henri et Jo (1997). C'hoant e oa deuet din da filmañ anezho, setu ur pennad oa e sellen outo gant o asant. Komz a reomp asambles eus seveniñ ur «film gwir» hag ec'h asantont. Met goude pemzektez gant tud tro-dro dezho diehan, bern-war-vern en ur gegin, e welont ar raktres gant daoulagad disheñvel.\nKoulskoude e voe plijadur pa voe skignet ?\nGwir eo, zoken ma n'o deus ket an tri faotr ar memes emzalc'h : Jo a nac'h dont, o lavaret en em wel a-walc'h evel-se dirak ar melezour. Henri a sav a-du hag a zispleg kreñv ar pezh a lavar er film. Leon, bouzar un tamm, mezhek un tamm ivez, a gav eo re lous ar gegin war ar skramm... Eñ eo paotr an ti... met fromet eo an holl gant ar film, bremañ c'hoazh.\nGoude-se e vo kalz a istorioù filmoù all, lod anezho personel-tre ?\nKejet em eus gant tud all ha beajet… neuze !\nChomet on er Benin e-pad tost bloaz, filmet em eus diwar-benn ar vaodou. Diskoachet em eus un tad misioner a oar displegañ mat da dud Europa petra eo kredenn ar vaodou. Batet on gant e istor, ha gant e asant e tivizan ober ur film. Je ne t'aimerais pas tant (2002), a zo un istor karantez dre lizher etre ar misioner hag ar plac'h en deus karet en e yaouankiz ha chomet e Breizh. Hiziv c'hoazh em eus ur raktres – war hir dermen – e Burkina-Faso diwar-benn Thomas Sankara.\nKalz a vonedone a zo etre Breizh war ar maez ha porzhioù-mor ar bed a-berzh ?\nMe ’gav din em eus ur sell din ma-unan war bed al labour-douar er film Quand je dis que mon mec est ouvrier agricole, y a un blanc... (2000). En em staliañ a ran gant ma c'hamera e lec'hioù disheñvel : Loctudy-Abidjan e 1998, Le kolkhoze du lieutenant Schmidt, un enklask en Ukraina e 2001, Le Havre port breton ? e 2004, Posté à bord e 2009 pe Caribou maoré e 2011, e Mayotte.\nLe garçon savoyard gant Ramuz\nLes ploucs gant Youenn Coïc, un istor peizanted deuet er-maez e 1973 met a chom war ma spered...\n2011 Caribou Maoré\n2009 Posté à bord\n2007 Un cata pour l'Arctique\n2006 Les fêlés de l'Atlantique\n2004 Le Havre, port breton ?\n2002 Je ne t'aimerais pas tant...\n2001 Le kolkhose du Lieutenant Schmidt\n2000 Quand je dis mon mec est ouvrier agricole, ya un blanc !\n1998 Loctudy-Abidjan, aller simple\n1997 Léon, Henri et Jo\nE Mayotte e tibab kalz a dud o chom eno dre guzh dilezel o bugale war an enez o krediñ o devo ur vuhez welloc'h. Pevar mil dindan oad dilezet a zo bremañ o kantren, hep tamm familh, lezet on o unan, juzh-diguzh, skoliataet a-wechoùigoù, hag a (...)\nJe ne t'aimerais pas tant\nAberzhet en deus Paul Dupuis e garantez evit Félicie er bloavezhioù 50. Kuitaet en deus Breizh hag aet d'ar c'hloerdi ha dibabet bezañ misioner ha setu-eñ kaset da zifraostañ aodoù Afrika ar C'hornaoueg c'hall. Daou-ugent vloaz goude, e penn (...)\nPiv int ar re-se, paotred-saout gwechall hag a ranne buhez o mistri ha teknikourien al labour-douar an deiz a-hiziv? Alies e vezont paeet fall evit ober labourioù kalet, poan a ra dezho gwelet e vez ur skeudenn disprizus diouto ha n'eo ket anavezet (...)


Stanket diskarg-lastez Nonant-le-Pin ur wech c'hoazh gant an eneberien\nAccueil / Lec'h / Bro C'hall / Stanket diskarg-lastez Nonant-le-Pin ur wech c’hoazh gant an eneberien\nMaxime TOUZE 27 October 2015\nGael e koad Brekilien, Sivens, Kernitron al Lann,… raktresoù a vil vern e Frañs hag a vez nagennet gant tud ar vro. Dec’h e oa en em vodet ur wech c’hoazh eneberien ar raktres e Nonant-le-Pin (Orne). Ur raktres diskarg-lastez greantel e bro ar c’hezeg, hini brasañ Europa evit al lastez otoioù.\nMeur a zegad manifesterien a oa dec’h da vintin dirak an diskarg-lastez e Nonant-le-Pin etre 6e ha 10e. Etretant e oa bet embannet gant prefeti Orne e oa berzet al lastez war al lec’h rak n’eo ket a-stumm an hent evit mont d’an diskarg-lastez. Un trec’h evit ar vanifesterien. Hag un dek kudenn bennak all a zo bet kavet e penn-kentañ ar miz diwezhañ gant ensellerien an endro bet kaset gant ministrerezh an Ekologiezh. An endro na vefe ket gwarezet mat, dreist-holl evit an dourioù danzouar. Eno e vefe stoket al lastez, ur greizenn endouarañ eo. Jeu a zo etre ar prefeti ha lez-varn Calvados hag en deus nullet divizoù ar prefeti. Abalamour da se e oa en em vodet ar vanifesterien evit mirout ouzh ar c’hirri-samm da vont e-barzh ar greizenn evit diskargañ o lastez.\nAbaoe daou vloaz e vez stanket ingal an diskarg-lastez gant an eneberien, e-pad 346 deiz da heul zoken, etre fin 2013 ha fin 2014. E-touez ar vanifesterien e kaver ekologourien, labourerien-douar, eneberien a bep seurt ha dilennidi, ha tud vrudet evel Thierry Ardisson. N’o deus ket fiziañs en embregerezh GDE, an hini a ra war dro ar greizenn. O stourm a gendalc’ho ken na vo ket harzet ar raktres.\nShare the post "Stanket diskarg-lastez Nonant-le-Pin ur wech c’hoazh gant an eneberien"


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/409 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/409\nI. TIMOTEUS, II.\n(12) Ha trugarekaad a ran Jesus-Christ hon Aotrou, pehini hen deuz va c’hrenveet, abalamour ma hen deuz kavet ac’hanoun fidel, ouz va lakaad en he zervich, (13) me pehini a oa diagent eur gwall-gomzer, eur persecuter, eun den ter ; mes kavet em euz trugarez, abalamour ma em euz great kement-se dre ignorans, o veza ne greden ket. (14) Ha gras hon Aotrou a zo cresket dreist bar enoun, assambles gant ar feiz hag ar garantez a zo en Jesus-Christ. (15) Ar gomz-man a zo gwir ha dign a bep fizians : Jesus-Christ a zo deuet er bed evit savetei ar bec’herien, a bere ez oun ar c’henta. (16) Mes abalamour da gement-man eo em euz kavet trugarez, evit ma teuje Jesus-Christ da ziskouez, enoun-me da genta, eur vadelez parfet, evit servichoud da skouer d’ar re a gredo enhan, evit ar vuez eternel. (17) Da Roue an holl amzeriou, immortel, hag invisibl, da Zoue en pehini hep-ken ema ar furnez, ra vezo rentet henor ha gloar da viken ! Amen.\n(18) Ar c’hemen-man a roan d’id, va mad Timoteus, hervez ar profesiou a zo bet great a-ziaraog divar da ben, ma combatti hervez ar profesiou-ze ar gombat vad, (19) o terc’hel ar feiz hag eur goustians vad ; hinienou o veza kollet ar goustians vad-ze, ho deuz great naufrach e-kenver ar feiz ; (20) en niver ar re-ze ema Hymeneus hag Alexandr, pere em euz livret da Satan, evit ma teskint diwall da lavaret gwall-gomzou.\nEXHORTI a ran eta, araog pep tra, ma vezo great goulennou, pedennou, supplicationou hag actionou a c’hras evit an holl dud ; (2) evit ar rouane, hag ar re holl a zo er c’hargou huel, evit ma c’hellimp heuil en peoc’h eur vuez tranqil, en pep piete hag honestis. (3) Rag kement-se a zo mad ha deread dirag daoulagad Doue hor Zalver, (4) pehini a fell dezhan e vez salvet an holl dud, ha ma teufent da anaoud ar wirionez ; (5) rag n’euz nemed eun Doue hep-ken, hag eur Mediator hep-ken etre Doue hag an dud, an den Christ Jesus, (6) pehini a zo en em roet he-unan da rançon evit an holl ; hennes eo an desteni roet en he amzer. (7) Evit an desteni-ze eo, (ar wirionez a lavaran er C’hrist, ne lavaran ket a c’hevier,) ez oun bet lakeat da brezeger, da abostol ha da zoctor d’ar Jentiled er feiz hag er wirionez.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/409&oldid=125537 »


Kaozeal:Kemmadur dre galetaat - Wikipedia\nKaozeal:Kemmadur dre galetaat\n« plac'h bihan » ?? --90.32.116.146 24 Kzu 2017 da 10:40 (UTC)\nSandhi ha kemmadur[kemmañ ar vammenn]\nEvel ma c'heller lenn er pennad Kemmadur_(yezhoniezh) eo disheñvel ar c'hemmadurioù diouzh ar sandhi. Gwell e vefe lezel ar sandhioù er pennad sandhi pa n'int ket kemmadurioù.--82.241.137.98 24 Kzu 2017 da 10:53 (UTC)\nDaou dra zo er pennad-mañ : kemmadur ha kaletadur (hag ul liamm gant ar sandhi). N'eus nemet o dispartiañ sklaeroc'h. Bianchi-Bihan (kaozeal) 24 Kzu 2017 da 11:08 (UTC)\nKemmadur dre galetaat eo titl ar pennad ha n'eo ket kemmadur ha kaletadur. Dispartiet skaeroc'h int dija e daou bennad disheñvel. N'eus ket ezhomm kargañ pennadoù ken nemet evit hiraat anezho gant danvezioù a gaver dija e lec'h all. Trawalc'h eo lakaat ul liamm war-zu ar pennad sandhi. --82.241.137.98 24 Kzu 2017 da 11:37 (UTC)\nLiammet eo an traoù, evel e meur a bennad all. Pa vez mesk alies e pennoù an dud eo mat sklaeraat un tamm bennak : dispartiañ atav ne servij ket da sklêrijennañ: hag aliet eo an dud da vont davit ar pennadoù all. Bianchi-Bihan (kaozeal) 24 Kzu 2017 da 13:29 (UTC)\nAdtapet diwar « https://br.wikipedia.org/w/index.php?title=Kaozeal:Kemmadur_dre_galetaat&oldid=1778378 »\nKemmoù diwezhañ degaset d'ar bajenn-mañ d'an 24 Kzu 2017, da 13:29.


Pajenn:Perrot - Bue ar Zent.djvu/557 - Wikimammenn\nPajenn:Perrot - Bue ar Zent.djvu/557\njezuz-krist war mene thabor\nTevel a rejont, hag an deveziou-ze ne leverjont netra da zen eus ar pez o devoa gwelet.\nMar doc’h eürus, leveret ne bado ket pell, ha mar d’oc’h reuzeudik, leveret ne bado ket dalc’h-mat\nGaëtan, ganet en Visans, en Itali, a oe an eil eus bugale Gaspard de Thienne ha Mari de Laporte, daou den a noblanz vras ha pinvidik. Arôk ma oe ganet, e vamm he devoa gwestlet anezan da Vamm Doue, ha goude e vadeziant, e neveaas he c’hinnig. Kement-se a ziskouez petra oa ar vamm gristen-ze. Eun dra eo ha ne dleer ket dizonjal : « En kichen kavel eur zant e kaver peurvuian eur zantez. »\nAr c’hrouadur-man, a vihanik, a lakas da dalvezout ar skoueriou en devoa bet digant e dud. E garante evit ar beorien a ’n em ziskouezas da gentan. Ne oa ket evit harz da ouelan pa wele o dienez, ha doust d’e oad tener, en devoa mil ijin evit kreski an aluzennou roët d’eze. Kement en devoa e-unan a roë, ha pa n’en dije mui netra, ec’h ee da c’houlenn an aluzen evite, en han’ Doue.\nAr pez a blije d’ezan ar muian en e c’hoariou, oa ober ar pez a wele en iliz. Doue a falveze gantan merkan, en doare-ze, e c’halve anezan da vezan beleg.\nAbred e oe kaset d’ar skol. E spered a oa lemm ha digor ; studian ’reas eus e wellan, hag al lore a zoktor war lezennou an Iliz ha lezennou ar vro a zigollas e boan.\nN’haller ket bevan er skoliou bras evel m’oa skol-veur Padou, hep gwelet forz skoueriou fall. Hon zant ne baouezas tamm da vezan war evez, ha tremen a reas glân dre an holl danjeriou, evel ma tremen ar bann-heol dre ar fank hep bezan sôtret en neb doare. Ne falveze ket gantan heuilh ar yaouankizou-all ; gwisket gant dilhad gros ha dister, ne zaremprede nemet ar beorien. E dad en devoa\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/557&oldid=140840 »


Tiernelezh al Liang Diwezhat - Wikipedia\nTiernelezh al Liang Diwezhat\n- 907-912 Impalaer Taizu\n- 912-913 Zhu Yougui\n- 933-934 Impalaer Modi\n- Diazezet 907\n- Kouezh Kaifeng 923\nTiernelezh al Liang Diwezhat (Sinaeg 後梁) a zo unan eus ar Pemp Tierniezh a renas norzh Sina e-pad marevezh 5 Tierniezh & 10 Rouantelezh. Diazezet gant Zhu Wen goude m'en-doa rediet an impalaer Tang diwezhañ da reiñ e zilez ha padout a reas betek 923 pa voe distrujet gant an Tang Diwezhat.\n3 Fin an diernelezh\n4 Impalaerien al Liang Diwezhat\nKevreiñ en-doa graet Zhu Wen gant unan eus letananted Huang Chao. Kemer a reas soudarded wellañ Huang hag en em staliañ a reas e Kaifeng a renas evel un tiern a vrezel. E 904 e kontrole an div gêrbenn Chang'an ha Luoyang. Muntrañ a reas an impalaer Zhaozong hag e 907 e kasas kuit an impalaer Tang diwezhañ Ai Di.\nE 908 en em embannas impalaer al Liang Diwezhat e Kaifeng e 907.\nDerc'hel a rae al Liang Diwezhat darn vrasañ norzh Sina daoust ma chome un darn vras eus Shaanxi (dalc'het gant Qi), Hebei (kontrolet gant Yan ha Shanxi (dindan zalc'h an Shatuo) er-maez e c'halloud.\nFin an diernelezh[kemmañ | kemmañ ar vammenn]\nFall e oa darempredoù al Liang Diwezhat gant ar Shatuo, abalamour d'an tabut etre Zhu Quanzong ha Li Keyong. Goude marv Li Keyong e astenn e vab Li Cunxu e stad. Barrek e voe da zistruj al Liang Diwezhat e 923 ha diazeziñ a reas an Tang Diwezhat.\nImpalaerien al Liang Diwezhat[kemmañ | kemmañ ar vammenn]\nAnv familh and Rak anv\nTaìzǔ (太祖) Xiànwǔ (獻武) Zhū Wēn (朱溫) 907-912 Kaīpíng (開平) 907-911\nZhēnmíng (貞明) 915-921\nLóngdé (龍德) 921-923\nMote, F.W. (1999). Imperial China: 900-1800.\nAdtapet diwar « https://br.wikipedia.org/w/index.php?title=Tiernelezh_al_Liang_Diwezhat&oldid=1948503 »


1 Timoteo 4 CCO - Jial lɨ́ɨˊ có̱o̱ˈ˜ jaléngˈˋ - Bible Gateway\n1 Timoteo 4 Chinanteco de Comaltepec (CCO)\nJial lɨ́ɨˊ có̱o̱ˈ˜ jaléngˈˋ dseaˋ i̱ tʉ́ˋ e teáaiñˉ fɨˊ guiʉ́ˉ có̱o̱ˈ˜ Dseaˋ Jmáangˉ\n4 Jo̱ dseángˈˉ lɨ́ˈˆ laco̱ˈ féˈˋ Jmɨguíˋ quiáˈˉ Fidiéeˇ e mɨ˜ tɨˊ lɨ˜ jaquiéengˊ e niˈíingˉ jmɨgüíˋ, jo̱ ie˜ jo̱ nilɨseengˋ i̱ lɨɨng˜ dseaˋ i̱ nitʉ́ˋ e teáaiñˉ fɨˊ guiʉ́ˉ có̱o̱ˈ˜ Dseaˋ Jmáangˉ, co̱ˈ nijmérˉ nʉ́ʉˈr˜ lají̱i̱ˈ˜ júuˆ e niˈéˉ jaléˈˋ guíˋ ˈlɨˈˆ e jmɨgóoˋ; jo̱ jaléˈˋ e nijmɨgóoˋ do jáaˊ quiáˈˉ jaléngˈˋ i̱ ˈlɨmˈˆ. 2 Jo̱ jaléngˈˋ i̱ dseaˋ i̱ eˊ jaléˈˋ e júuˆ jo̱ lɨ́ɨiñˊ dseaˋ i̱ jmɨcaang˜ jo̱guɨ i̱ adseeˋ cajo̱, jo̱ lají̱i̱ˈ˜ e ɨˊ dsíirˊ do jaˋ quɨ́ɨˈ˜ jmɨɨ˜ e nilɨñirˊ su guiʉ́ˉ o̱si jaˋ dseengˋ é, co̱ˈ contøømˉ jmóorˋ jaléˈˋ e jaˋ dseengˋ e co̱o̱bˋ mɨ˜ jábˈˉ nilíiñˋ e guiʉ́bˉ jaléˈˋ e jmóorˋ do. 3 Jo̱ jaléngˈˋ i̱ dseaˋ lala quiʉˈrˊ ta˜ e jaˋ cuǿøngˋ nicúngˈˋ dseaˋ guóorˋ o̱ˈguɨ cuǿøngˋ e nidǿˈˉ dseaˋ lɨ́ˈˆ doñiˊ eeˋ jmiñiˇ; dsʉˈ Fidiéeˇbingˈ i̱ cuøˈˊ fɨˊ jaléngˈˋ dseaˋ i̱ nɨlɨ́ɨngˊ dseaˋ quiáˈrˉ i̱ nɨcuíiˋ jaléˈˋ júuˆ jáˈˉ quiáˈrˉ cajo̱ e cuǿømˋ dǿiñˈˉ do doñiˊ eeˋ jmiñiˇ, lɨfaˈ ˈnéˉ e niñíiñˋ guiˈmáamˈˇ quiáˈˉ jaléˈˋ e jo̱. 4 Dsʉco̱ˈ guiʉ́bˉ lajɨˋ e cajméeˋ Fidiéeˇ fɨˊ jmɨgüíˋ la, jo̱baˈ jaˋ cuǿøngˋ faˈ e niféˈˆnaaˈ e jaˋ dseengˋ song niˈíingˈ˜naaˈ jaléˈˋ e jo̱ e cuǿøˉnaaˈ guiˈmáangˈˇ Fidiéeˇ. 5 Co̱ˈ laˈeáangˊ có̱o̱ˈ˜ e júuˆ quiáˈˉ Fidiéeˇ e féˈˋ dseaˋ mɨ˜ féiñˈˊ dseaˋ do, lɨgüeamˈˆ jaléˈˋ e jo̱.\nJial lɨ́ɨngˊ jaangˋ dseaˋ i̱ jmóoˋ lají̱i̱ˈ˜ e iing˜ Dseaˋ Jmáangˉ\n6 Jo̱ song niˈéˈˆ jaléngˈˋ dseaˋ quiáˈˉ Dseaˋ Jmáangˉ e júuˆ la, jo̱guɨ eáamˊ tɨˊ oˈˊ e jmɨtɨ́ɨmˋbɨˈ e júuˆ quiáˈˉ e teáangˉ dseaˋ teáˋ có̱o̱ˈ˜ Dseaˋ Jmáangˉ jo̱guɨ jaléˈˋ e júuˆ jloˈˆ e nɨcañíˈˉ jmɨtɨ́ɨnˈˋ, jo̱baˈ niˈuíinˈˆ jóng jaangˋ dseaˋ i̱ jmóoˋ guiʉ́ˉ lají̱i̱ˈ˜ e iing˜ Dseaˋ Jmáangˉ. 7 Jo̱ dsʉˈ ˈnʉˋ ˈnéˉ jméeˈˆ e jaˋ jáˈˉ lɨ́ɨnˈˋ jaléˈˋ júuˆ e jaˋ e uiing˜ seaˋ lɨ́ˈˆ laco̱ˈguɨ la féˈˋ i̱ lɨɨng˜ dseaˋ áangˊ quíˉnaaˈ; co̱ˈ lɨ́ˈˆ lɨˊ ˈnéˉ e nijmɨˈúunˈˋ e jmɨˈgooˋbɨˈ Fidiéeˇ carˋ ngocángˋ oˈˊ có̱o̱ˈ˜ jaléˈˋ e jmooˈˋ jo̱guɨ có̱o̱ˈ˜ jaléˈˋ e fóˈˋ, co̱ˈ e lajo̱baˈ e íingˆ ta˜ quíiˈˉ. 8 Jo̱ íimˆjiʉ ta˜ quiáˈˉ dseaˋ mɨ˜ jmóorˋ e cuøˈrˊ bíˋ ngúuˊ táaiñˋ, jo̱ dsʉˈ eáangˊguɨ íingˆ ta˜ fɨng e jmɨˈgóˋ dseaˋ Fidiéeˇ carˋ ngocángˋ dsíirˊ, dsʉco̱ˈ e jo̱ eáamˊ íingˆ ta˜ quiáˈrˉ fɨˊ jmɨgüíˋ la jo̱guɨ fɨˊ jmɨgüíˋ co̱o̱ˋ cajo̱. 9 Jo̱ lajalébˈˋ e fáˈˋa na dseángˈˉ lajamˈˉbaˈ e jáˈˉ, jo̱baˈ lajɨɨmˋ dseaˋ ˈnéˉ e jábˈˉ nilíiñˋ e júuˆ jo̱ cajo̱. 10 Jo̱ uiing˜ e lajo̱baˈ e cuøˈˊ bíˋ yee˜naaˈ jo̱guɨ eáamˊ íingˈ˜naaˈ iihuɨ́ɨˊ jee˜ e ta˜ la, co̱ˈ nɨta˜ dsiˋnaaˈ có̱o̱ˈ˜ i̱ Fidiéeˇ i̱ jí̱ˈˋ do e íˋbingˈ i̱ láangˋ dseaˋ jee˜ dseeˉ quiáˈrˉ, lɨfaˈ eáangˊguɨ jee˜ jaléngˈˋ dseaˋ i̱ jáˈˉ lɨ́ɨngˋ júuˆ quiáˈˉ Dseaˋ Jmáangˉ.\n11 Jo̱ lajaléˈˋ e júuˆ la ˈnéˉ fɨ́ˈˆ jaléngˈˋ dseaˋ jo̱guɨ ˈnéˉ éˈˆre cajo̱. 12 Jo̱ jie˜ mɨˊ cuøˈˊ fɨˊ uøˈˊ faˈ e nijméˉ dseaˋ e jaˋ jáˈˉ lɨ́ɨiñˋ júuˆ quíiˈˉ dsʉˈ uíiˈ˜ e sɨmimˈˋbɨˈ laco̱ˈguɨ yaaiñ˜. Co̱ˈ lɨ́ˈˆ lɨˊ ˈnéˉ e nisínˈˋ nifɨˊ jee˜ jaléngˈˋ dseaˋ quiáˈˉ Dseaˋ Jmáangˉ có̱o̱ˈ˜ lajaléˈˋ e fóˈˋ jo̱guɨ có̱o̱ˈ˜ lajaléˈˋ e jmooˈˋ jo̱guɨ có̱o̱ˈ˜ jial ˈneáanˈˋ dseaˋ rúnˈˋ. Jo̱guɨ ˈnéˉ e sinˈˊ teáˋ fɨˊ guiʉ́ˉ có̱o̱ˈ˜ Dseaˋ Jmáangˉ jo̱guɨ e jméeˈˆ jmangˈˉ e guiʉ́ˉ e laco̱ˈ jaˋ niˈeeˈ˜ dseeˉ. 13 Jo̱ lajeeˇ e jaˋ mɨˊ guiéeˊe fɨˊ na, cuǿøˈ˜ bíˋ uøˈˊ e niˈɨ́ˈˆ jaléˈˋ júuˆ quiáˈˉ Fidiéeˇ fɨˊ lɨ˜ seángˈˊ dseaˋ, jo̱guɨ cuǿøˈ˜guɨˈ bíˋ jaléngˈˋ i̱ dseaˋ íˋ có̱o̱ˈ˜ e júuˆ jo̱, jo̱guɨ éeˈ˜guɨr cajo̱. 14 Jo̱guɨ jméeˈ˜ ta˜ røøˋ lají̱i̱ˈ˜ e tɨɨnˈˋ ngánˈˋ e cacuøˈˊ Fidiéeˇ ˈnʉˋ mɨ˜ caquidsiˊ jaléngˈˋ yʉ́ʉˈ˜ dseaˋ cǿøngˈ˜ quiáˈˉ dseaˋ quiáˈˉ Dseaˋ Jmáangˉ guóorˋ fɨˊ moguíˈˆ jo̱ lajeeˇ jo̱ féˈrˋ júuˆ quiáˈˉ dseaˋ do.\n15 Jo̱guɨ quie̱ˊ cuente røøˋ có̱o̱ˈ˜ jaléˈˋ e na, jo̱ lajo̱baˈ cuǿøngˋ e nilɨñiˊ dseaˋ jiéngˈˋ jial jmɨcuáanˈˋ e sinˈˊ teáˋ có̱o̱ˈ˜ júuˆ quiáˈˉ Dseaˋ Jmáangˉ. 16 Jo̱ tɨ́ɨngˊ có̱o̱ˈ˜ lajaléˈˋ e jmooˈˋ jo̱guɨ có̱o̱ˈ˜ lajaléˈˋ e eˈˊ dseaˋ jiéngˈˋ cajo̱, jo̱guɨ jaˋ jmɨtúngˉ oˈˊ e sinˈˊ teáˋ có̱o̱ˈ˜ júuˆ quiáˈˉ Dseaˋ Jmáangˉ. Jo̱ song jmitíˆbaˈ lajaléˈˋ e júuˆ na, jo̱baˈ Fidiéeˇ nileángˉ ˈnʉˋ jee˜ jaléˈˋ dseeˉ quíiˈˉ, jo̱guɨ lajo̱b nijmérˉ cajo̱ có̱o̱ˈ˜ jaléngˈˋ dseaˋ i̱ núuˋ jo̱guɨ nʉ́ʉˈ˜ júuˆ quíiˈˉ.


Joseph Hooker, ganet d'an 13 a viz Du 1814 hag aet da Anaon d'an 31 a viz Here 1879, a oa un ofiser en United States Army. Tizhet en devoa ar renk a vajor jeneral en Union Army e-pad ar brezel diabarzh stadunanat. Daoust m'en doa servijet an arme gant berzh bras ha kalon dre-vras, a-hed ar brezel, Hooker a vez dalc'het soñj anezhañ evel an hini a voe trec'het garv gant ar jeneral kengevreet Robert E. Lee e-pad Emgann Chancellorsville e 1863.\nAr major jeneral Joseph Hooker\nHooker a oa bet lesanvet "Fighting Joe" dre fazi skrivañ ur c'hazetenner en un dezrevell eus Emgann Williamsburg; chomet e oa al lesanv goude-se. Brud en doa ar jeneral da vezañ ul lonker bras hag ur merc'hetaer daonet. E bennlec'h a oa brudet evit bezañ ul lec'h c'hoari kartoù ha festoù. N'eus ket a brouennoù avat e oa ar jeneral o voesoniñ eñ e-pad ar festoù-se.\nAdtapet diwar « https://br.wikipedia.org/w/index.php?title=Joseph_Hooker&oldid=1838128 »\nDernière modification le 8 Mez 2019, à 07:54\nKemmoù diwezhañ degaset d'ar bajenn-mañ d'an 8 Mez 2019, da 07:54.